Γλυκερία-Βιογραφία - Γλυκερία - Η Επίσημη ιστοσελίδα\nΝΕΑΤα νέα της Γλυκερίας\nGALLERYΔείτε τις φωτογραφίες της Γλυκερίας\nH Γλυκερία γεννήθηκε στις Σέρρες και συγκεκριμένα στο χωριό Άγιο Πνεύμα.\nΑπό μικρή δέχθηκε μουσικά ερεθίσματα από την οικογένειά της με συνέπεια το τραγούδι να ριζώσει από πολύ νωρίς μέσα της.\nΟ πατέρας και ο θείος της έπαιζαν ερασιτεχνικά μπουζούκι.Μεγάλωσε σε ένα περιβάλλον όπου το λαϊκό και το δημοτικό τραγούδι είχαν πρωταγωνιστικό ρόλο. Σμυρναϊκά, που αντηχούσαν από τα γραμμόφωνα μερακλήδων Μικρασιατών προσφύγων του χωριού, αλλά και βαριά λαϊκά, που στάλαζαν παράπονα με τις βροντερές και νταλκαδιάρικες συνάμα φωνές των Παγιουμτζή, Τσαουσάκη, Καζαντζίδη και Περπινιάδη.\nΜεγάλο μουσικό σχολείο αποτέλεσαν επίσης τα πανηγύρια και οι οικογενειακές συνεστιάσεις με τη ζεστή ατμόσφαιρα, την παρεϊστικη διάθεση, τα πικάπ και τους δίσκους των 45 στροφών.\nΑπό τα γυμνασιακά της χρόνια, η Γλυκερία άρχισε να ξεχωρίζει για τις φωνητικές της ικανότητες και οι συμμαθητές της σε κάθε εκδήλωση την ενθάρρυναν να τραγουδάει. Κι εκείνη δεν έχανε ευκαιρία να ερμηνεύει γνωστά ποπ κομμάτια των χρόνων του ’60 και βέβαια καθαρόαιμα λαϊκά, αυτά που πάντα είχαν περίοπτη θέση στον ψυχισμό και στην ιδιοσυγκρασία της.Τα μονοπάτια της ζωής την οδήγησαν στην Αθήνα.\n1974/1976-Με προτροπή του Νίκου Δανίκα, πραγματοποιεί την πρώτη της εμφάνιση στην ταβέρνα «Ληττώ» στην Πλάκα.\nΣτη συνέχεια εμφανίζεται σε μπουάτ της Πλάκας, ερμηνεύοντας τραγούδια των Χατζιδάκι, Θεοδωράκη, Λοΐζου κ.α.\n1977-Συμμετέχει, κάνοντας φωνητικά στην Columbia, στον δίσκο του Γιώργου Κοινούση «Γύρισα», καθώς και στον δίσκο του Γιώργου Βάρσου «Κορίτσι Μου».\nΤο 1977 πρωτοεμφανίζεται δισκογραφικά και σαν σόλο τραγουδίστρια, ως «Γλυκερία Λιβανού», σε συλλογή της Columbia με τραγούδια των Χριστουγέννων και της Πρωτοχρονιάς με τίτλο «Χρόνια Πολλά».\nΤο 1977 επίσης, λαμβάνει μέρος στην τηλεοπτική εκπομπή της ΕΡΤ «Να η Ευκαιρία», όπου κερδίζει το πρώτο βραβείο.\nΤην κριτική επιτροπή της εκπομπής αποτελούσαν ο Γιώργος Κατσαρός, ο Γρηγόρης Γρηγορίου, η Ροζίτα Σώκου, η Ραλλού Μάνου και ο Λευτέρης Παπαδόπουλος.\nΤο τραγούδι που ερμηνεύει στην εκπομπή και κερδίζει το «άριστα» της επιτροπής είναι το «Νύχτωσε χωρίς φεγγάρι» του Απόστολου Καλδάρα».\n1978-Παντρεύεται τον Στέλιο Φωτιάδη, με τον οποίο έχει γνωριστεί από το 1976, όταν εκείνος ήταν μαέστρος στο μαγαζί που εμφανιζόταν η Γλυκερία, στο πλευρό του Γιώργου Κοινούση.Την ίδια χρονιά συμμετέχει στους «τουριστικούς» δίσκους με επανεκτελέσεις της Columbia , «Α Taste Of Greece – 14 Songs & Music» και «This Is … The Best Of Mikis Theodorakis».Το Νοέμβρη του 1978 ο Απόστολος Καλδάρας προσεγγίζει την Γλυκερία και τελικά πραγματοποιούν μαζί ένα δίσκο, τον πρώτο της προσωπικό με τίτλο «Μην κάνεις όνειρα», που κυκλοφόρησε το 1978 από την δισκογραφική εταιρία LYRA, που ίδρυσε ο Αλέκος Πατσιφάς.\n1979-Το Φθινόπωρο του 1979 συμμετέχει, μαζί με την Ελένη Βιτάλη και τον Χαράλαμπο Γαργανουράκη, στην παράσταση «Σεργιάνι στον κόσμο» που πραγματοποίησαν στην μπουάτ «Διαγώνιο» της Πλάκας, ο Γιώργος Νταλάρας με τον Γιάννη Μαρκόπουλο.\n1980-Κυκλοφορεί ο δίσκος «Στα Μάτια Κοίτα Με», που αποτελεί και την πρώτη της δισκογραφική συνεργασία με τον σύζυγό της Στέλιο Φωτιάδη, ο οποίος τη συντροφεύει σε ολόκληρη την πορεία της μέχρι σήμερα και πάντα βάζει τη σφραγίδα του, τόσο στις δισκογραφικές δουλειές όσο και στις ζωντανές της εμφανίσεις.\nΤο ίδιο έτος η Γλυκερία πραγματοποιεί συναυλίες σ' όλη την Ελλάδα στο πλευρό του Γιώργου Νταλάρα.\n1981-Σταθμός για την καριέρα της το album «Τα Σμυρναίικα», με παραδοσιακά τραγούδια από τη Σμύρνη, που την έκαναν γνωστή στο πλατύ κοινό και αποτέλεσαν το εφαλτήριο για μια σπουδαία καριέρα.\nΟ δίσκος αυτός ξεπέρασε τις 70.000 πωλήσεις.\nΤα φθαρμένα από τον χρόνο τραγούδια του Παναγιώτη Τούντα, τα παραδοσιακά μικρασιάτικα, θα φωτίσουν ξανά με τρόπο ανάλογο της αξίας και της σπάνιας ομορφιάς τους.\nΥποδειγματικές ενορχηστρώσεις στο πνεύμα και το γράμμα του νόμου, με την συμμετοχή κορυφαίων μουσικών, με προεξέχοντες του σολίστες Αριστείδη Μόσχο (σαντούρι και μουσική επιμέλεια) και Γιώργο Κόρο (βιολί).\nΤην παραγωγή του δίσκου υπογράφει ο πολύπειρος Γιώργος Μακράκης, ενώ η επιλογή των τραγουδιών είναι του Στέλιου Φωτιάδη.\nΕξαιρετικό το κείμενο του Σπύρου Παπαϊωάννου, από το κέντρο Έρευνας και Μελέτης των Ρεμπέτικων Τραγουδιών στο εσώφυλλο του δίσκου για τα τραγούδια και την ιστορία τους.\nΑπό τα Χριστούγεννα του 1981 έως τον Ιανουάριο του 1982 εμφανίζεται μαζί με τον Γιώργο Νταλάρα και την Μαργαρίτα Ζορμπαλά στη σκηνή του θεάτρου «Super Star», υπό τις σκηνοθετικές οδηγίες του Παντελή Βούλγαρη.\nΣυμμετέχει με το τραγούδι «Άιντε μάτια μου γλυκά» στο album «Οι κυβερνήσεις πέφτουνε» των Χρήστου Νικολόπουλου (μουσική) και Μανώλη Ρασούλη (στίχοι).\n1982-Στις αρχές του 1982 επιλέγεται μαζί με άλλους σημαντικούς καλλιτέχνες, όπως τον Γιώργο Νταλάρα, τη Σωτηρία Μπέλλου και τη Μαργαρίτα Ζορμπαλά, να εκπροσωπήσει την Ελλάδα στα πλαίσια των πολιτιστικών και καλλιτεχνικών εκδηλώσεων «Europalia 82» στις Βρυξέλλες.\n1983-Κυκλοφορεί το τέταρτο προσωπικό της album με τίτλο «Από τη Σμύρνη στον Πειραιά», που αποτελεί προέκταση των σμυρναίικων, και περιέχει ρεμπέτικα και σμυρναίικα τραγούδια.\nΗ Γλυκερία ερμηνεύει αυτού του είδους τα τραγούδια μ' έναν εκπληκτικό τρόπο, όπως μόνο εκείνη ξέρει και μπορεί.\nΤο κοινό την πιστεύει και την αγκαλιάζει.\nΤο ίδιο έτος κυκλοφορεί ο δίσκος «Με την Γλυκερία στην Όμορφη Νύχτα» που περιέχει τραγούδια τα οποία έχουν ηχογραφηθεί στο ομώνυμο νυχτερινό κέντρο στο Γαλάτσι, όπου η Γλυκερία αποφάσισε να δοκιμάσει μόνη της, τις δυνάμεις της, και όπως αποδείχθηκε δεν είχε άδικο.\nΟι εμφανίσεις της στην Όμορφη Νύχτα σημείωσαν τεράστια επιτυχία, όπως και ο δίσκος που ακολούθησε, ο οποίος συμπεριλαμβάνεται ανάμεσα στους δέκα πρώτους πιο εμπορικούς δίσκους όλων των εποχών στην Ελλάδα. (Οι πωλήσεις ξεπέρασαν τις 350.000 δίσκους)\nΤο καλοκαίρι του 1983, πλαισιωμένη από το συγκρότημά της, που αποτελείται από τους γνωστότερους και καλύτερους λαϊκούς σολίστες, συνεχίζει την περιοδεία της σ’ όλη την Ελλάδα, ανταποκρινόμενη στην ανάγκη του κοινού για καλό Ελληνικό τραγούδι.\nΣυμμετέχει στα album «Πρώτο βράδυ στην Αθήνα» του Νίκου Ξυδάκη και «Να ‘ταν η ζωή τραγούδι» του Λίνου Κόκοτου.\n1984-Συμμετέχει με πέντε τραγούδια στο album «Στην όμορφη νύχτα και φέτος», επίσης ηχογραφημένο στο μαγαζί «Όμορφη νύχτα», όπου συνεχίζει να εμφανίζεται με τεράστια επιτυχία έως και τον Χειμώνα του 1986.\nΣτην «Όμορφη νύχτα», απ’ όπου παρελαύνει όλη η Αθήνα για να απολαύσει το νεαρό κορίτσι με τα πλούσια κατσαρά μαλλιά να τραγουδά κλασικά κι αγαπημένα λαϊκά με νεύρο, μπρίο, ζωντάνια, σοβαρότητα, η Γλυκερία συνεργάζεται με τον σπουδαίο συνθέτη Γιώργο Μητσάκη αλλά και με εξαίρετους σολίστες όπως ο Λάζαρος Κουλαξίζης, ο Γιώργος Κόρος και ο Γιάννης Βασιλόπουλος.\n1985-Κυκλοφορεί το best seller album «Τραγούδι Αισθηματικό». Ο διπλός αυτός δίσκος, που ήταν νούμερο 1 στις προτιμήσεις των ακροατών για πολλούς μήνες, περιλαμβάνει μεγάλες επιτυχίες της τραγουδίστριας όπως τα «Πεντοχίλιαρα», «Τα δαχτυλίδια», «Πήγα σε Μάγισσες» κ.α.\nΤο «Τραγούδι αισθηματικό» σημειώνει τεράστιες πωλήσεις (πάνω από 200.000 διπλούς δίσκους) και συγκαταλέγεται ανάμεσα στους πέντε πρώτους σε πωλήσεις δίσκους όλων των εποχών στην Ελλάδα.\nΣύμφωνα με το περιοδικό «Ντέφι» η Γλυκερία για 3 συνεχόμενα χρόνια ήταν η κορυφαία Ελληνίδα τραγουδίστρια, αφού μέσα σε αυτή την περίοδο πάνω από 400.000 άνθρωποι παρακολούθησαν τις συναυλίες της στην Ελλάδα, στην Κύπρο και στην Αγγλία.\nΤο Καλοκαίρι του 1985 εμφανίζεται στο Λυκαβηττό με τον Νίκο Παπάζογλου και τον Χρόνη Αϊδονίδη σε μία συναρπαστική συναυλία, η οποία σπάει ταμεία και μεταδίδεται από την κρατική τηλεόραση.\nΗ συναυλία ηχογραφείται και κυκλοφορεί ο δίσκος με τίτλο «Νύχτες Μαγικές Στο Λυκαβηττό», ο οποίος σημειώνει επίσης τεράστιες πωλήσεις.\nΤην ίδια χρονιά, στο παγκόσμιο πρωτάθλημα παίδων που έλαβε μέρος στο Ολυμπιακό στάδιο της Αθήνας, η Γλυκερία ανοίγει με μοναδικό τρόπο την τελετή αυτή, ερμηνεύοντας ένα μελοποιημένο ποίημα του Γιάννη Ρίτσου (σε μουσική του Γιάννη Μαρκόπουλου).\nΑυτή η τελετή έναρξης μεταδόθηκε δορυφορικά σε 120 χώρες.\n1986- Η Γλυκερία ετοιμάζει τις βαλίτσες της και πετά στις Ηνωμένες Πολιτείες Αμερικής, τον Καναδά και την Αυστραλία.\nΣ' αυτό το πρώτο της μεγάλο ταξίδι στο εξωτερικό η επιτυχία που γνωρίζει είναι πολύ μεγάλη.\nΤο ίδιο συμβαίνει και στη Γερμανία 4 χρόνια αργότερα όπου εμφανίζεται σε 6 μεγάλες πόλεις αυτής.\nΤην ίδια χρονιά κυκλοφορεί το πολυσυλλεκτικό album «Μάτια μου», το οποίο περιλαμβάνει συνθέσεις των Γιώργου Ζήκα, Θανάση Πολυκανδριώτη, Νίκου Ξυδακη, Στέλιου Φωτιάδη κ.α.\nΟι μεγάλες επιτυχίες του δίσκου ήταν τα τραγούδια «Ό,τι και να γίνει θυμήσου» και «Με μπουνάτσες και μποφόρια».\nΟ δίσκος αυτός ξεπέρασε τις 60.000 πωλήσεις και έγινε πλατινένιος.\nΣυμμετέχει στο album «Πότε Βούδας, πότε Κούδας» των Μανώλη Ρασούλη και Πέτρου Βαγιόπουλου.\n1987- Κυκλοφορεί το πολυσυλλεκτικό album «Με πανσέληνο», το οποίο περιλαμβάνει επιτυχίες όπως «Και ζαλίστηκα», «Αυτή τη νύχτα» κ.α.\nΚαι αυτός ο δίσκος έγινε πλατινένιος ξεπερνώντας τις 70.000 πωλήσεις.\nΣυμμετέχει στο album «Τα παρατράγουδα» σε μουσική Τάσου Ιωαννίδη.\n1988- Συμμετέχει στα album «Έλα και φύγαμε» (Ζιγκ-ζαγκ), «Νέα σελήνη» (Πέτρος Δουρδουμπάκης) και «Μια φορά θυμάμαι» (Γιώργος Παπαστεφάνου)\n1989-Ολοκληρώνει τη συνεργασία της με την δισκογραφική εταιρία LYRA με μια πολύ σπουδαία δισκογραφική δουλειά, αφιερωμένη στο δημοτικό και νησιώτικο τραγούδι που ακούει στον τίτλο «Bόλτα στην Ελλάδα» (2πλο album).\nΣυμμετέχει στα album «Γυάλινα σπίτια» (Παναγιώτης Τσίρος) και «Στου φεγγαριού την αγκαλιά (Θανάσης Πολυκανδριώτης)\n1990-Το Μάρτιο του 1990 κυκλοφορεί, από την νέα της δισκογραφική εταιρία Warner, το άλμπουμ «'Όλα Μου Τα Μυστικά'» σε μουσική του Στέλιου Φωτιάδη, το οποίο έγινε χρυσό (πάνω από 60.000 πωλήσεις) και περιλαμβάνει τεράστιες επιτυχίες όπως: «Μάγεψες τη νύχτα», «Κάνε κάτι», «Ρίξε ουίσκι», «Αρνούμαι» κ.α.\nΣυμμετέχει στο soundtrack της τηλεοπτικής σειράς «Αλτάνα της Πάργας» σε μουσική του Μιχάλη Τερζή και στο album του Γιάννη Μηλιώκα «Greco Maskara» με το πολύ επιτυχημένο ντουέτο «Κάπου θα συναντηθούμε»\n1991-Κυκλοφορεί το album «Ξημέρωσε» σε μουσική του Χρήστου Νικολόπουλου και στίχους του Λευτέρη Παπαδόπουλου που επίσης γνώρισε μεγάλη επιτυχία και έγινε χρυσό (πάνω από 30.000 πωλήσεις). Στο album συμμετείχε με το ντουέτο «Σε λατρεύω» ο Δημήτρης Μητροπάνος.\nΤον χειμώνα του ίδιου χρόνου εμφανίζεται στο Rex με ένα σχήμα που έγραψε ιστορία: Γλυκερία-Δημήτρης Μητροπάνος, Γιάννης Μηλιώκας, Χρήστος Νικολόπουλος και guest-star η αείμνηστη Ρένα Βλαχοπούλου.\n1992-Η Γλυκερία ταξιδεύει σε όλη την Ευρώπη για συναυλίες (εμφανίζεται στην Αγγλία, στη Γερμανία, στο Βέλγιο , στη Φινλανδία κτλ) και καταλήγει στην Αθήνα σε μια συναυλία στο Λυκαβηττό η οποία ηχογραφήθηκε και κυκλοφόρησε σε cd με τίτλο «Η Γλυκερία Live στο Λυκαβηττό».\nΜαζί της τραγούδησαν ο Δημήτρης Μητροπάνος, ο Γιάννης Βογιατζής και ο Γιάννης Μηλιώκας, ενώ στην βραδιά συμμετείχαν ο Χρήστος Νικολόπουλος, ο Λευτέρης Παπαδόπουλος και ο Μάριος Τόκας.\nΤην ίδια χρονιά κυκλοφορεί το νέο της album σε συνεργασία με τον Στέλιο Φωτιάδη με τίτλο «Η Χώρα Των Θαυμάτων».\nΣτο album αυτό, που γνωρίζει μεγάλη επιτυχία και σημειώνει χρυσές πωλήσεις (πάνω από 30.000), συνεργάζεται με τον αείμνηστο Ευγένιο Σπαθάρη στο τραγούδι «Για την Ελλάδα».\nΣτον δίσκο αυτό συμπεριλαμβάνεται και μια από τις μεγαλύτερες επιτυχίες της -και κλασικό πια τραγούδι- «Μέχρι να βρούμε ουρανό» σε μουσική Στέλιου Φωτιάδη και στίχους του Σαράντη Αλιβιζάτου.\n1994-Μετά από κάποιες εμφανίσεις της στην Αυστραλία, η Γλυκερία πραγματοποιεί μια σειρά από συναυλίες στο Ισραήλ και ανακηρύσσεται ως «Η καλύτερη ξένη τραγουδίστρια» στη χώρα αυτή.\nΟ πρώτος της δίσκος με τίτλο «Golden Hits», που κυκλοφορεί στο Ισραήλ, γίνεται χρυσός αστραπιαία.\nΣτη συνέχεια ο δήμαρχος της Ιερουσαλήμ της παραδίδει το χρυσό κλειδί της πόλης, σαν επιβράβευση για τη συμμετοχή της σε φιλανθρωπικές εκδηλώσεις καθώς και σε ένα δίσκο που κυκλοφόρησε σε όλο τον κόσμο και ήταν αφιερωμένος στα τρεις χιλιάδες χρόνια της Ιερουσαλήμ με συμμετοχές καλλιτεχνών όπως των Adamo, Sinead O' Connor, Enrico Macias, Alpha Blondy, Wailers, Marie Laforet, κ.ά.\nΤο 1994 επίσης κυκλοφορεί στην Ελλάδα το album «Σε μια σχεδία» σε μουσική Στέλιου Φωτιάδη, το οποίο περιλαμβάνει μεταξύ άλλων το ομότιτλο τραγούδι σε μουσική Στέλιου Φωτιάδη και στίχους του ηθοποιού Χάρη Ρώμα, τραγούδι που η Γλυκερία ερμηνεύει πάντα στις ζωντανές της εμφανίσεις, θεωρώντας το «τραγούδι ζωής».\nΤην ίδια χρονιά συμμετέχει με το τραγούδι «Φιλημένη μες τους κινηματογράφους» στο album «Μην πετάξεις τίποτα» του Διονύση Σαββόπουλου.\n1995-Κυκλοφορεί στο Ισραήλ το άλμπουμ «Far away» (Ξεπέρασε τα 20.000 αντίτυπα που είναι το ισραηλινό όριο χρυσού δίσκου) και ο πρώτος προσωπικός της δίσκος στη Γαλλία με τίτλο «GOLDEN HITS- THE VOICE OF GREECE».\nΚυκλοφορεί επίσης σε διεθνή και ελληνική αγορά το album «Ethnic Beats» που περιλαμβάνει επιτυχίες της ερμηνεύτριας με σύγχρονη ενορχήστρωση καθώς και την μεγάλη της επιτυχία στο Ισραήλ «Shabechi Yerushalayim».\nΤο ίδιο έτος, ο τότε Πρόεδρος του Ισραήλ, Γιτζάκ Ράμπιν, λίγους μήνες πριν τη δολοφονία του, εξέφρασε την επιθυμία του να γνωρίσει την Γλυκερία, η οποία τον επισκέφθηκε στο Προεδρικό Παλάτι.\nΤην άνοιξη του 1995 συνεργάστηκε μετά από πολλά χρόνια με την Ελένη Βιτάλη στο Zoom της Πλάκας για λίγες εμφανίσεις, σε ένα απρόβλεπτο πρόγραμμα, στο οποίο συμμετείχαν οι οπισθοδρομικοί, η Μαριάννα Ζορμπά και ο Νίκος Χατζόπουλος στο βιολί.\nΤον χειμώνα 1995-1996 εμφανίζεται στα Νέα Δειλινά με τον Αντώνη Βαρδή, την Ελένη Δήμου και τον Κώστα Τουρνά.\nΣυμμετέχει με το ντουέτο «Μην φωνάζεις» στον δίσκο του Αντώνη Βαρδή «Στην Ελλάς του 2000», στο album «Βαλκανιζατέρ» των Ρασούλη-Βαγιόπουλου και στο album «Της αγάπης το μαντήλι» του Μανώλη Γαλιάτσου.\n1996-Κυκλοφορεί από τη Sony music το cd «Η Γλυκερία τραγουδάει Αντώνη Βαρδή», τη μουσική του οποίου υπογράφει ο Αντώνης Βαρδής ενώ τους στίχους συνυπογράφουν ο Σαράντης Αλιβιζάτος με την πρωτοεμφανιζόμενη Έλενα Αντωνίου.\nΣτο album η Γλυκερία ερμηνεύει ένα τραγούδι παρέα με τον Αντώνη Βαρδή ενώ στις «Μοναχικές γυναίκες» μοιράζεται τη φωνή της με την Τάνια Τσανακλίδου και την Ελένη Δήμου.\nΟι κριτικές για τη συλλογή αυτή είναι εξαιρετικές και ο δίσκος γνωρίζει μεγάλη επιτυχία.\nΤην ίδια χρονιά η Γλυκερία συμμετέχει στο album του Νίκου Ζιώγαλα «Παλιοί λογαριασμοί», ερμηνεύοντας το τραγούδι «Πάρε μ’ απόψε πάρε με», το οποίο αποτελεί έως σήμερα μια από τις μεγαλύτερες επιτυχίες της.\nΣυμμετέχει επίσης στα album «Άνθη Ευλαβείας» του Χρήστου Νικολόπουλου και «Πασπαρτού» του Λάκη Παπαδόπουλου.\nΕμφανίζεται στον Μύλο (πρώην Στορκ) μαζί με την Οπισθοδρομική κομπανία και τον Γιάννη Σαββιδάκη.\n1997- Ένας τρίτος προσωπικός της δίσκος κυκλοφορεί στο Ισραήλ με τίτλο «14 Greek Classics» ο οποίος έγινε χρυσός, όπως και οι προηγούμενοι 2 που κυκλοφόρησαν εκεί.\nTo ίδιο album με τον τίτλο «15 Greek Classics», με την προσθήκη ενός ακόμα τραγουδιού, κυκλοφορεί την επόμενη χρονιά και στην Γαλλία από την Atoll music.\nΤον Νοέμβρη του 1997 κυκλοφορεί το CD single «Αναπνοή Ανατολή», σε μουσική και στίχους του Στέλιου Φωτιάδη, το οποίο αποτελεί μια πρόγευση του CD «Μάσκα».\nΣυμμετέχει, κάνοντας φωνητικά σε δύο τραγούδια, στο cd του Στέλιου Καζαντζίδη «Τραγουδώ», στο album «Σελοτέιπ» των Ρασούλη-Βαγιόπουλου καθώς και στο soundtrack της κινηματογραφικής ταινίας του Βασίλη Μπουντούρη «Businness στα Βαλκάνια», ερμηνεύοντας τρία τραγούδια του Διονύση Τσακνή, το ένα από αυτά ντουέτο με τον Μανώλη Μητσιά.\nΤον φετινό χειμώνα εμφανίζεται και πάλι στον Μύλο, αυτή τη φορά, με τον Φάνη Μεζίνη, τον Κώστα Μάντζιο και το συγκρότημα «Εκείνος κι εκείνος».\n1998- Στις 20/07/1998 κυκλοφορεί η «Μάσκα», που περιλαμβάνει 16 τραγούδια σε μουσική Στέλιου Φωτιάδη και στίχους διαφόρων στιχουργών (Σαράντη Αλιβιζάτου, Λευτέρη Χαψιάδη, Πάνου Φαλάρα κ.α.).\nΣτη «Μάσκα» συναντάμε εξαιρετικές συμμετοχές όπως του Πασχάλη Τερζή, του Ηλία Ασλάνογλου αλλά και της παγκοσμίου φήμης ethnic ερμηνεύτριας Natacha Atlas.\nTο cd γνωρίζει τεράστια επιτυχία και γίνεται πολύ σύντομα χρυσό (πάνω από 30.000 πωλήσεις).\nΤον χειμώνα της ίδιας χρονιάς η Γλυκερία εμφανίζεται στο Show Center μαζί με την Κωνσταντίνα και τον Χρήστο Δάντη.\nΚυκλοφορεί στο Ισραήλ το τέταρτο album της με τίτλο «Sweet Sorrow».\nΣυμμετέχει στο soundtrack της τηλεοπτικής σειράς «Το φτερούγισμα του γλάρου», ερμηνεύοντας δύο τραγούδια του Κωστή Ζευγαδέλη.\n1999-Στις 30 και 31 Μαϊου 1999 η Γλυκερία πραγματοποίησε δύο πολύ σημαντικές συναυλίες στο Μέγαρο Μουσικής του Τελ Αβίβ με την Φιλαρμονική Ορχήστρα του Ισραήλ.\nΟι συναυλίες είχαν τεράστια επιτυχία και τον Σεπτέμβριο του ίδιου χρόνου κυκλοφόρησε στο Ισραήλ ο δίσκος από την ζωντανή ηχογράφηση τους ενώ λίγους μήνες μετά, στα τέλη Νοεμβρίου, ακολούθησε η διεθνής κυκλοφορία του album από την Sony Classical υπό τον τίτλο «Glykeria and the Israel Philharmonic Orchestra».\nΤην ίδια χρονιά η Γλυκερία ερμηνεύει το τραγούδι των τίτλων της τηλεοπτικής σειράς «Ο Ιούδας φιλούσε υπέροχα», σε μουσική Πλούταρχου Ρεμπούτσικα και στίχους Ηλία Κατσούλη, που σημείωσε μεγάλη επιτυχία, ενώ συμμετέχει και στο album των Omega Vibes με τίτλο «Διασπορά».\nTo Πάσχα του 1999 κυκλοφορεί ακόμη ένα album-σταθμό για την καριέρα της. Πρόκειται για το cd «Ω, γλυκύ μου έαρ», που περιλαμβάνει τα εγκώμια που ψάλλονται την Μεγάλη Παρασκευή, αυτό το σπαρακτικό μοιρολόι της Παναγίας που αποτελεί το πιο συγκλονιστικό θέμα όλων των Ύμνων της Εβδομάδας των Παθών.\nΤο καλοκαίρι του ίδιου έτους η Γλυκερία εμφανίζεται με τον Τόλη Βοσκόπουλο στο Riba’s στην Αθήνα.\nTον Σεπτέμβριο και τον Οκτώβριο πραγματοποιεί μια μεγάλη περιοδεία στην Αργεντινή, τις Ηνωμένες Πολιτείες και τον Καναδά.\nΤον χειμώνα 1999-2000 εμφανίζεται στην Πύλη Αξιού στην Θεσσαλονίκη, αρχικά με τον Γιάννη Πουλόπουλο και εν συνεχεία με τον Τόλη Βοσκόπουλο.\n2000-Την άνοιξη του 2000 πραγματοποίησε μια μεγάλη περιοδεία στην Νέα Ζηλανδία και την Αυστραλία.\nΑμέσως μετά την περιοδεία στο εξωτερικό, εμφανίστηκε για 12 μόνο βραδιές στην μουσική σκηνή «Γραμμές» σε ένα απρόβλεπτο πρόγραμμα, με μεγάλη επιτυχία.\nΤο καλοκαίρι του 2000 πραγματοποίησε μια επιτυχημένη περιοδεία σε όλη την Ελλάδα με αποκορύφωμα την συναυλία της στο Θέατρο Βράχων μαζί με τον παγκοσμίου φήμης Τουρκοαιγύπτιο καλλιτέχνη Omar Faruk Tekbilek.\nTον χειμώνα 2000-2001 πραγματοποίησε επιτυχημένες εμφανίσεις στο ιστορικό «Χάραμα» στην Καισαριανή, χώρο που ο Βασίλης Τσιτσάνης σφράγισε με την πολύχρονη παρουσία του.\nΣτο «Χάραμα» η Γλυκερία, παρέα με τον Αγάθωνα Ιακωβίδη, τη Σοφία Παπάζογλου, τον Πέτρο Ίμβριο και τον Νίκο Καραγιάννη, παρουσίασαν ένα εξαιρετικό πρόγραμμα, το οποίο μάλιστα ηχογραφήθηκε και κυκλοφόρησε τον Δεκέμβριο του 2000 σε διπλό cd με τίτλο «Γλυκερία-Χάραμα 2001».\nΣυμμετέχει με το τραγούδι «Κάτω στης Μαργαρίτας τ΄αλωνάκι» στον δίσκο «Δεκαοκτώ», με τραγούδια του Γιάννη Μαρκόπουλου σε νέα ηχογράφηση, στο album του Κώστα Μακεδόνα «Του έρωτα το φως» και στο δίσκο «Τι γυρεύεις μες στην Κίνα Τσάκι Τσαν» των Ρασούλη-Βαγιόπουλου.\n2001-Το καλοκαίρι του 2001 πραγματοποίησε μια μεγάλη περιοδεία στην Ελλάδα και έκλεισε τον κύκλο των συναυλιών της με μια περιοδεία στις Ηνωμένες Πολιτείες και τον Καναδά.\nTον Σεπτέμβριο του 2001 συμμετείχε στον δίσκο του Omar Faruk Tekbilek «Alif» με δύο τραγούδια, το «Lachin» και το «Shinanay».\nΤον χειμώνα 2001-2002 εμφανιζόταν με τον Χρήστο Νικολόπουλο στην «Μέδουσα» σε ένα από τα πιο επιτυχημένα σχήματα της χρονιάς.\nΤην ίδια χρονιά ερμηνεύει το soundtrack της ταινία του Κωνσταντίνου Γιάνναρη «Δεκαπενταύγουστος», σε μουσική Άκη Δαούτη και στίχους Τάκη Συρρέλη, το οποίο της χάρισε και το βραβείο της καλύτερης λαϊκής τραγουδίστρια για το 2001 στα βραβεία «ΑΡΙΩΝ» της IFPI.\nΣυμμετέχει στον δίσκο «Αμμόχωστος Βασιλεύουσα», όπου ο Μάριος Τόκας μελοποίησε τον κύπριο ποιητή Κυριάκο Χαραλαμπίδη, ενώ ερμηνεύει το τραγούδι των τίτλων της τηλεοπτικής σειράς «Πρόκληση» σε μουσική του Χρήστου Παπαδόπουλου.\n2002-Την άνοιξη του 2002 κυκλοφόρησε στο Ισραήλ ο νέος προσωπικός της δίσκος με τίτλο «Open Heart» ενώ την ίδια χρονιά στην Ελλάδα κυκλοφόρησε από την EROS MUSIC το διπλό album με τίτλο «Τα ρεμπέτικα της Γλυκερίας», με ρεμπέτικα και λαϊκά τραγούδια των μεγαλύτερων Ελλήνων συνθετών του είδους.\nΟ δίσκος κυκλοφόρησε και στην Τουρκία από τη SONY MUSIC με τίτλο «Glykeria"s Rebetika Songs».\nTo καλοκαίρι του 2002 πραγματοποίησε μεγάλη περιοδεία σε όλη την Ελλάδα και την Κύπρο ενώ συμμετείχε και σε δύο συναυλίες αφιερωμένες στο έργο του Μίκη Θεοδωράκη με την λαϊκή ορχήστρα «Μίκης Θεοδωράκης» στο Κατράκειο Θέατρο και στο Θέατρο του Λυκαβηττού, σε συναυλία του Μάριου Τόκα στο Ηρώδειο (μαζί με τον Δ. Μητροπάνο, τον Π. Τερζή, και τον Μ. Μητσιά) και σε συναυλία που διοργάνωσε το περιοδικό "Δίφωνο" στο Θέατρο του Λυκαβηττού, αφιερωμένη στο έργο του συνθέτη Θόδωρου Δερβενιώτη (μαζί με τον Πασχάλη Τερζή, τον Γεράσιμο Ανδρεάτο και την Σοφία Παπάζογλου).\nΤο χειμώνα του 2002-2003 εμφανίστηκε εκ νέου στο ιστορικό «Χάραμα», όπου σ’ ένα πρωτότυπο εναλλασσόμενο πρόγραμμα προσκάλεσε στην Ελλάδα τους σπουδαίους Natacha Atlas και Omar Farouk Tekbilek, ενώ συνάντησε για πρώτη φορά στην σκηνή τον Λουκιανό Κηλαηδόνη και τη Μαίρη Λίντα.\nΣυμμετέχει στο album του Νότη Μαυρουδή «Στην ηχώ του έρωτα» όπου μεταξύ των άλλων τραγουδιών μοιράζεται το τραγούδι «Να σε νοιάζει» με την Χάρις Αλεξίου.\n2003-Συμμετέχει μαζί με τον Νικήτα Τσακίρογλου, στην βυζαντινή μουσική παράσταση «Θείο Πάθος και άνθρωποι» του Γιώργου Ναούμ, σε σκηνοθεσία Νικολάου Περέλη, που πραγματοποιήθηκε στο θέατρο Ακροπόλ το Πάσχα του 2003.\nΑπό τις 7 Μαϊου έως τις 7 Ιουνίου 2003 εμφανίζεται στο Regency Casino της Θεσσαλονίκης σε μια πρωτότυπη μουσική παράσταση με τίτλο «Bόλτα στην Ελλάδα», υπό την σκηνοθετική καθοδήγηση του Σταύρου Σιδερά.\nΣτις τρείς πρώτες παραστάσεις εμφανίστηκε μαζί της και η Natacha Atlas.\nΤον Ιούνιο του 2003 συμμετείχε στην συναυλία-αφιέρωμα στα τραγούδια της Μικράς Ασίας με τον Γιώργο Νταλάρα, την Ορχήστρα Εστουδιαντίνα και την Αρετή Κετιμέ στο Ηρώδειο.\nΗ συναυλία αυτή μαγνητοσκοπήθηκε και την επόμενη χρονιά κυκλοφόρησε σε dvd από την Minos/EMI.\nΕπίσης στις 10/07/2003 πραγματοποίησε, με πρωτοβουλία του περιοδικού «Δίφωνο», μια συναυλία αφιερωμένη στο Σμυρναίικο τραγούδι μαζί τον Παντελή Θαλασσινό και την Εστουδιαντίνα στο Θέατρο του Λυκαβηττού και παράλληλα ξεκίνησε την καθιερωμένη καλοκαιρινή της περιοδεία σε όλη την Ελλάδα, πραγματοποιώντας τριάντα συνολικά συναυλίες.\nΤο καλοκαιρινό της πρόγραμμα έκλεισε με μια περιοδεία στις Ηνωμένες Πολιτείες και τον Καναδά όπου σημείωσε μεγάλη επιτυχία.\nΤην ίδια περίοδο συμμετέχει με το τραγούδι «Πότε θα με μάθεις» στο album των Κίτρινων Ποδηλάτων «Τα λόγια είναι δρόμοι» ενώ ερμηνεύει το τραγούδι των τίτλων στην τηλεοπτική σειρά του Μανούσου Μανουσάκη «Η αγάπη ήρθε από μακριά» σε μουσική του Μάριου Τόκα και στίχους του Φίλιππου Γράψα.\nΣυμμετέχει τέλος στο πρώτο album της Εστουδιαντίνας Νέας Ιωνίας, «Smyrne».\nΑπό τον Οκτώβριο του 2003 ως και τον Μάρτιο του 2004 εμφανίστηκε στην μουσική σκηνή Σφεντόνα παρέα με τον Κώστα Μακεδόνα σε ένα πρωτότυπο μουσικό πρόγραμμα που κέρδισε τις εντυπώσεις.\n2004-Στις 25 Μαρτίου 2004 που ξεκίνησε η Λαμπαδηδρομία για τους Ολυμπιακούς Αγώνες του 2004, η Γλυκερία πραγματοποίησε την πρώτη συναυλία στην Ανδρίτσαινα.\nΤην 1η Μαΐου 2004 εμφανίστηκε για πρώτη φορά στην Κωνσταντινούπολη, και συγκεκριμένα στο «IS BANK Concert Hall» με πολύ μεγάλη επιτυχία, κατακτώντας έτσι και το κοινό της Τουρκίας.\nΤα μέσα ενημέρωσης στην Τουρκία αναφέρθηκαν με διθυραμβικά σχόλια για την Ελληνίδα τραγουδίστρια.\nΤην άνοιξη του 2004 κυκλοφόρησε στην Γαλλία από την δισκογραφική εταιρία Atoll, ο τρίτος δίσκος της με τίτλο «Glykeria, best of» και τον Σεπτέμβριο του ίδιου έτους από την αγγλική εταιρία ARC κυκλοφορεί σε όλο τον κόσμο μια συλλογή με τίτλο «Best of Glykeria-The voice of Greece».\nΣτις 19-05-2004 κυκλοφορεί από την Sony Music ο νέος προσωπικός της δίσκος με τίτλο «Άνοιξη», που περιλαμβάνει 16 τραγούδια που έγραψαν φίλοι της και καταξιωμένοι συνθέτες όπως ο Αντώνης Βαρδής, ο Παντελής Θαλασσινός, ο Βασίλης Καζούλης, ο Σωκράτης Μάλαμας, ο Χριστόφορος Γερμενής, ο Στέλιος Φωτιάδης, ο Θοδωρής Κοτονιάς (Μακρινά Ξαδέρφια), ο Χρυσόστομος Μουράτογλου, ο Δημήτρης Ζερβουδάκης κ.ά.\nΣτο album ερμηνεύει το «Ζήτημα αγάπης» με τον Αντώνη Βαρδή και το ομότιτλο με τον Δημήτρη Ζερβουδάκη ενώ εδώ θα βρούμε και μία από τις μεγαλύτερες σύγχρονες επιτυχίες της, το «Ό,τι αγαπώ είναι δικό σου» σε μουσική του Χριστόφορου Γερμενή και στίχους του στιχουργού και συγγραφέα Γιάννη Καλπούζου.\nΟ δίσκος αυτός, που σηματοδότησε την επιστροφή της Γλυκερίας στη δισκογραφία μετά από αρκετά χρόνια, γνώρισε μεγάλη επιτυχία και έγινε πολύ σύντομα χρυσός (πάνω από 20.000 πωλήσεις).\nΤο καλοκαίρι του ίδιου έτους πραγματοποιεί συναυλίες σε όλη την Ελλάδα και στο εξωτερικό ενώ συμμετέχει και στης συναυλίες της Εστουδιαντίνας της Νέας Ιωνίας Βόλου με τον Γιώργο Νταλάρα και την Αρετή Κετιμέ με τον τίτλο «Αφιέρωμα στην Μικρά Ασία», όλες με μεγάλη επιτυχία, αφού ο Γιώργος Νταλάρας και η Γλυκερία θεωρούνται δίκαια οι ιδανικοί ερμηνευτές των σμυρναίικων τραγουδιών.\nΤον Ιούλιο του 2004 συμμετέχει, μαζί με τον Παντελή Θαλασσινό και την Έλλη Πασπαλά, στη συναυλία του Νότη Μαυρουδή στο Ηρώδειο, η οποία ηχογραφήθηκε και κυκλοφόρησε σε cd, ενώ στις 17-07-2004 ερμηνεύει, μαζί με τον Κώστα Μακεδόνα, τραγούδια του Γιάννη Μαρκόπουλου σε συναυλία αφιερωμένη στον συνθέτη στο Αρχαίο θέατρο της Κορίνθου.\nΟ κύκλος των επιτυχημένων συναυλιών για το 2004 έκλεισε με μία μοναδική συναυλία στο Παρίσι τον Οκτώβριο.\nΤη χειμερινή σεζόν 2004-2005 εμφανίζεται και πάλι στη μουσική σκηνή «Σφεντόνα» μαζί με τους Κώστα Μακεδόνα, Μελίνα Κανά και Γεράσιμο Ανδρεάτο σε ένα πρόγραμμα που επιμελήθηκε ο Ιεροκλής Μιχαηλίδης.\n2005-Τον Μάρτιο του 2005, καλεσμένη του Οικουμενικού Πατριάρχη, την Κυριακή της Ορθοδοξίας, πραγματοποιεί μια και μοναδική συναυλία στην Πόλη, την οποία παρακολούθησαν 2.000 θεατές.\nΟ Οικουμενικός Πατριάρχης Βαρθολομαίος την υποδέχεται θερμά, αποκαλώντας τη «Καλλικέλαδον αηδόνα του γένους».\nΕμφανίζεται στο Μέγαρο Μουσικής Αθηνών με την Δόμνα Σαμίου και στο Μέγαρο Μουσικής Θεσσαλονίκης όπου ερμήνευσε βυζαντινούς ύμνους στην παράσταση με τίτλο «Από το πάθος στην Ανάσταση».\nΚυκλοφορεί η συλλογή «Μέχρι να βρούμε ουρανό» με 30 από τα καλύτερα ζεϊμπέκικα τραγούδια που έχει ερμηνεύσει στη δισκογραφία της.\nΤον Μάιο και τον Ιούνιο, εμφανίζεται με το σχήμα της Σφεντόνας στη Θεσσαλονίκη, το καλοκαίρι πραγματοποιεί συναυλίες με τον Κώστα Μακεδόνα σε όλη την Ελλάδα ενώ συμμετέχει και στην συναυλία-αφιέρωμα στην Βίκυ Μοσχολιού που πραγματοποιήθηκε στο Θέατρο Βράχων, στην οποία συμμετείχαν 10 πολύ σπουδαίες ελληνίδες ερμηνεύτριες (Μαρινέλλα, Χάρις Αλεξίου, Δήμητρα Γαλάνη, Ελευθερία Αρβανιτάκη, Τάνια Τσανακλίδου κ.α.).\nΣτις 21 Ιουνίου 2005, την Παγκόσμια ημέρα μουσικής, η Γλυκερία έδωσε μια εξαιρετική συναυλία στην Προύσα στην Τουρκία μπροστά σε 2.500 θεατές.\nΗ συναυλία δόθηκε στα πλαίσια του Καλλιτεχνικού Φεστιβάλ της Προύσας, όπου συμμετείχαν μεγάλα ονόματα της διεθνούς μουσικής όπως η Έμα Σάπλιν, ο Omar Faruk Tekbilek κ.α.\nΤον χειμώνα του 2005-2006 εμφανίζεται για τρίτη χρονιά στη Σφεντόνα, αυτή τη φορά με με την Πίτσα Παπαδοπούλου, τον Γεράσιμο Ανδρεάτο, την Καίτη Κουλλιά και τον Μιχάλη Τζουγανάκη σε ένα πρόγραμμα, και πάλι σε επιμέλεια του Ιεροκλή Μιχαηλίδη, που είχε τον τίτλο «Τραγούδι απ' τον τόπο σου».\nΤην ίδια περίοδο συμμετέχει με το ντουέτο «Ποιος θα μου πει το σ’ αγαπώ» στο album της Μαρινέλλας «Τίποτα δεν γίνεται τυχαία», σε μουσική του Γιώργου Θεοφάνους και στο δεύτερο album της Εστουδιαντίνας «Δάκρυ στο γυαλί» όπου μαζί με τον Γιώργο Νταλάρα ερμηνεύουν το τραγούδι «Δυο τραγούδια» των Ανδρέα Κατσιγιάννη και Ηλία Κατσούλη.\n2006-Στις 16/01/2006 πραγματοποιεί, με πρωτοβουλία του περιοδικού «Δίφωνο», στο ωδείο «Φίλιππος Νάκας» μια μοναδική συναυλία με τίτλο «Πολύχρωμα τραγούδια», όπου μαζί με τον Δημήτρη Καπηλίδη στα πλήκτρα και τον Αλέξανδρο Αρκαδόπουλο στα πνευστά, ερμηνεύει τραγούδια της αγάπης, της χαράς του έρωτα αλλά και της μοναξιάς και της ξενιτιάς.\nΤον Ιούνιο του 2006 συμμετέχει μαζί με την Μαρινέλλα, τον Γιώργο Νταλάρα, τον Κώστα Μακεδόνα, την Μελίνα Ασλανίδου και τους Οναρ, στη συναυλία-αφιέρωμα στον Λευτέρη Παπαδόπουλο που πραγματοποιήθηκε στο Μέγαρο Μουσικής Αθηνών, η οποία ηχογραφήθηκε και κυκλοφόρησε σε cd τον Σεπτέμβριο του 2008.\nΤο καλοκαίρι του 2006 κυκλοφορεί από την Sony BMG ο νέος προσωπικός της δίσκος με τίτλο «Βροχή των αστεριών" στον οποίο συνεργάζεται με μεγάλα ονόματα του ελληνικού τραγουδιού όπως ο Μιχάλης Χατζηγιάννης, ο Σταμάτης Κραουνάκης, η Χάρις Αλεξίου, ο Χριστόφορος Γερμενής κ.α.\nΤο cd γνώρισε τεράστια επιτυχία, έγινε χρυσό, ενώ για το τραγούδι «Κρυφτό», του Μιχάλη Χατζηγιάννη και της Ελεάνας Βραχάλη, έλαβε το βραβείο του καλύτερου έντεχνου βιντεοκλίπ στα μουσικά βραβεία του MAD.\nΣτο album συμπεριλαμβάνονται και δύο ντουέτα, το ένα με τους Apurimac και το άλλο με την Μελίνα Ασλανίδου, ενώ εδώ θα βρούμε και άλλη μία μεγάλη της επιτυχία, το «Δεν έχω πολλά» σε μουσική του Μιχάλη Χατζηγιάννη και στίχους του Νίκου Μωραϊτη.\nΠαράλληλα με την κυκλοφορία του cd πραγματοποιεί μεγάλη περιοδεία σε όλη την Ελλάδα με τον Γεράσιμο Ανδρεάτο.\nΤον χειμώνα 2006-07 συνεργάστηκε στην Ακτή Πειραιώς με τον Δημήτρη Μητροπάνο, τον Στέλιο Διονυσίου και την Μελίνα Ασλανίδου ενώ τον Δημήτρη Μητροπάνο την άνοιξη του 2007 διαδέχτηκε στο σχήμα ο Τόλης Βοσκόπουλος.\nΕμφανίζεται στο Μέγαρο Μουσικής Αθηνών με τον Θανάση Πολυκανδριώτη και τους Επόμενους, συναυλία η οποία ηχογραφήθηκε και κυκλοφόρησε την ίδια χρονιά σε cd.\n2007-Κυκλοφορεί στην Τουρκία ο δεύτερος δίσκος της με τίτλο «BEST OF GLYKERIA».\nΚυκλοφορεί το cd-single «Ακόμα πιστεύω» (μουσική: Δημήτρης Κοντόπουλος, στίχοι: Νίκος Γρίτσης), τα έσοδα του οποίου διατέθηκαν στα παιδικά χωριά SOS.\nΤον Χειμώνα 2007-2008 πραγματοποιεί πολύ επιτυχημένες εμφανίσεις στο VOX μαζί με τον Μιχάλη Χατζηγιάννη ενώ κυκλοφορεί από την Sony BMG μια τριπλή συλλογή (2cd + dvd με 18 videoclips) με μεγάλες της επιτυχίες αλλά και με ανέκδοτο υλικό υπό τον τίτλο «Best of-Εκτός Προγράμματος».\n2008-Στις 28, 29 Φεβρουαρίου και 1η Μαρτίου 2008 η Λαϊκή Ορχήστρα «Μίκης Θεοδωράκης» και η Γλυκερία πραγματοποίησαν τρεις πολύ σημαντικές συναυλίες στο Παλλάς με αφορμή το album με τα λαικά τραγούδια του Μίκη Θεοδωράκη, που ετοίμαζαν εκείνο τον καιρό. Μαζί με τη Γλυκερία αγαπημένα τραγούδια του κορυφαίου Έλληνα μουσικοσυνθέτη ερμήνευσαν ο Δημήτρης Μπάσης, αλλά και ο Λάκης Λαζόπουλος.\nΤην άνοιξη του 2008 κυκλοφορεί στο Ισραήλ το έβδομο album της με τίτλο «MATANA» (Gift) το οποίο περιλαμβάνει δύο cd, ένα με τραγούδια αποκλειστικά στην εβραϊκή γλώσσα και ένα με live ηχογραφήσεις σε Ελλάδα και Ισραήλ, μεταξύ των οποίων και κάποιες ανέκδοτες.\nΤο καλοκαίρι πραγματοποιεί μεγάλη περιοδεία σε όλη την Ελλάδα μαζί με την Δέσποινα Ολυμπίου και τον Μιχάλη Εμιρλή.\nΤον Σεπτέμβρη του 2008 πραγματοποιεί εμφανίσεις στο Fix της Θεσσαλονίκης μαζί με τον Μιχάλη Χατζηγιάννη ενώ την ίδια περίοδο ένα μεγάλο της όνειρο γίνεται πραγματικότητα: Κυκλοφορεί από τη Legend το διπλό cd «Τα θεμέλια μου στα βουνά» με 37 λαϊκά τραγούδια του Μίκη Θεοδωράκη, ένα album που κέρδισε κοινό και κριτικούς και έγινε σε σύντομο χρονικό διάστημα χρυσό.\nΣτις 8 & 9 Σεπτεμβρίου πραγματοποιεί μαζί με την Εστουδιαντίνα, στο αίθριο των Μουσών του Μεγάρου Μουσικής Αθηνών, μια παράσταση με τίτλο «Του έρωτα και της ξενιτιάς» με τη συμμετοχή της Dilek Koc και του Ziad Rajab.\nTον Δεκέμβρη τoυ 2008 πραγματοποιεί ζωντανές εμφανίσεις με την Ελένη Τσαλιγοπούλου και το Τρίφωνο στη μουσική σκηνή «POLIS THEATER» σε ένα πρόγραμμα που επιμελήθηκε η Λίνα Νικολακοπούλου και έφερε τον ευρηματικό τίτλο «Μες του POLIS το χαμάμ».\nΣυμμετέχει με δύο τραγούδια στο album του Βαγγέλη Γερμανού «Καμικάζι».\n2009-Την Άνοιξη του 2009 πραγματοποίησε μαζί με τον Κώστα Καραφώτη μεγάλη περιοδεία στις Η.Π.Α. και την Αυστραλία.\nΤο καλοκαίρι του 2009 τη βρίσκει σε μια μεγάλη περιοδεία ανά την Ελλάδα με τους μουσικούς της αλλά και με την Εστουδιαντίνα Νέας Ιωνίας Βόλου.\nΣτις 29 Ιουλίου εμφανίζεται με την Εστουδιαντίνα Νέας Ιωνίας στο River Party στο Νεστόριο Καστοριάς.\nΤον Σεπτέμβρη συμμετέχει σε δύο μεγάλες συναυλίες που πραγματοποιήθηκαν σε Αθήνα και Θεσσαλονίκη (Καλλιμάρμαρο και Καυτατζόγλειο στάδιο αντίστοιχα) αφιερωμένες στην εμβληματική προσωπικότητα του Στέλιου Καζαντζίδη.\nΜε αφορμή τα 8 χρόνια που ο «Μεγάλος Έλληνας» έφυγε από την ζωή και με πρωτοβουλία της Μαρινέλλας, συναντήθηκαν επί σκηνής η Χάρις Αλεξίου, η Γλυκερία, ο Δημήτρης Μητροπάνος, ο Γιώργος Νταλάρας, Πασχάλης Τερζής, και η Μαρινέλλα, σε μία μουσική παράσταση που σκηνοθέτησε ο Σταμάτης Φασουλής.\nΤον χειμώνα του 2009-2010 εμφανίζεται στο ΠΛΑΤΟ μαζί με τον Χρήστο Νικολόπουλο, την Μελίνα Ασλανίδου και τον Κώστα Καραφώτη.\n2010-Συμμετέχει στο cd της Dilek Koc «Sevdalim Aman», στο album του Μιχάλη Χατζηγιάννη με τίτλο «Κολάζ» και στο παιδικό cd του Τάσου Ιωαννίδη με τίτλο «Χάχανα... Χ Λάχανα».\nTον Mάρτιο του 2010, με αφορμή την παγκόσμια ημέρα θεάτρου, ερμηνεύει τραγούδια για το Θέατρο στο Half note club μαζί με την Ζωή Τηγανούρια στο ακορντεόν.\nΗ συναυλία μεταδόθηκε από το κρατικό ραδιόφωνο.\nΤον Μάρτιο κυκλοφορεί στο Ισραήλ το διπλό cd με τίτλο «The Greek Selection», που περιλαμβάνει μεγάλες επιτυχίες της.\nΤην άνοιξη του 2010 εμφανίζεται στο FIX της Θεσσαλονίκης με τον Χρήστο Νικολόπουλο, την Μελίνα Ασλανίδου και τον Γιώργο Λιανό.\nTον Μάιο του 2010 πραγματοποιεί μια μεγάλη συναυλία με την φιλαρμονική ορχήστρα του δήμου Μάντρας Αττικής, ενώ τον ίδιο μήνα εμφανίζεται για τρίτη φορά στην Κωνσταντινούπολη, αυτή τη φορά στην εκκλησία της Αγίας Ειρήνης στο παλάτι των σουλτάνων, το Τοπ Καπί, όπου αποθεώθηκε!\nΤην συναυλία μάλιστα παρακολούθησε ο σπουδαίος Τούρκος μουσικοσυνθέτης Zulfi Livaneli, τον οποίο η Γλυκερία κάλεσε στη σκηνή και ερμήνευσαν παρέα μια από τις πιο δημοφιλείς συνθέσεις του, το Leylim ley.\nΤο καλοκαίρι του 2010 πραγματοποιεί συναυλίες σε όλη την Ελλάδα μαζί με την Μελίνα Ασλανίδου και τον Γιώργο Λιανό, ενώ συμμετέχει σε συναυλίες με το Βυζαντινό χορό ΗΔΥΜΕΛΟ παρέα με την Αρετή Κετιμέ.\nΤον Σεπτέμβριο του 2010 κυκλοφορεί το νέο της cd με τίτλο «Η αγάπη είναι ελεύθερη» σε μουσική του Γιώργου Ζήκα και στίχους της Βάσως Αλλαγιάννη.\nΤραγούδια λαϊκά, γεμάτα φως και αγάπη, φτιαγμένα με τα καλύτερα υλικά και πολύ μεράκι, από δύο «μάστορες» του είδους, τα οποία η Γλυκερία τα απογειώνει με την υπέροχη φωνή της, γεμάτη δύναμη, φρεσκάδα και βαθιά ευαισθησία.\nΜαζί με τα καινούρια τραγούδια, συμπεριλαμβάνονται και κάποιες γνωστές επιτυχίες των δύο δημιουργών, για πρώτη φορά με τη φωνή της Γλυκερίας.\nΣυμμετέχουν, τραγουδώντας ντουέτα με την Γλυκερία, ο Κώστας Μακεδόνας στην «Κουρσάρα», η Μελίνα Ασλανίδου στο «Έρωτας μοιάζει η φιλία», ο Δημήτρης Σταρόβας σε μία πρωτότυπη ρέγκε διασκευή του «Πάμε νότια» και ο Βασίλης Χαραλαμπόπουλος σε μία «θεατρική» ερμηνεία στο τραγούδι «Της Ηλέκτρας κόλπα».\nΣτις 13/10/2010 πραγματοποιεί στο Μέγαρο μουσικής Αθηνών με την Συμφωνική Ορχήστρα, την Μεικτή Χορωδία και το Εργαστήρι Ελληνικής Μουσικής των Μουσικών Συνόλων Αθηνών την συναυλία με τίτλο «Όμορφη Αθήνα, τα τραγούδια της πόλης μας», με γνωστά τραγούδια αφιερωμένα στην Αθήνα.\nTον χειμώνα του 2010-2011 εμφανίζεται στην «Αττική σκηνή» παρέα με τον Κώστα Μακεδόνα και τον Γιώργο Θεοφάνους σε ένα πολύ ιδιαίτερο πρόγραμμα που συζητήθηκε.\nΗ συνάντηση των τριών είχε σαν αποτέλεσμα να ηχογραφηθεί και ένα εξαιρετικό ντουέτο με τον Κώστα Μακεδόνα με τίτλο «Αντικριστά», το οποίο συμπεριλαμβάνεται στο ομότιτλο cd του τελευταίου, που κυκλοφόρησε τον Απρίλη του 2011.\n2011-Στις 13-3-2011 κλήθηκε για δεύτερη φορά στην Κωνσταντινούπολη απο τον Πατριάρχη Βαρθολομαίο για την ημέρα της Κυριακής της Ορθοδοξίας, πραγματοποιώντας στην αίθουσα εκδηλώσεων του Selenium Plaza μια αλησμόνητη συναυλία με παραδοσιακά τραγούδια και συνθέσεις Φαναριωτών μελοποιών, πλαισιωμένη από το διεθνώς γνωστό μουσικό σχήμα «Εν χορδαίς», υπό τη διεύθυνση του Κυριάκου Καλαϊτζίδη και την Ορχήστρα Σύγχρονης Μουσικής της ΕΡΤ, υπό την διεύθυνση του μαέστρου Ανδρέα Πυλαρινού.\nΤον Μάιο πραγματοποιεί μια μοναδική εμφάνιση στο χωριό Νίκος Μπελογιάννης, στην Ουγγαρία (χωριό που φιλοξένησε τη δεκαετία του 1950 εξόριστους Έλληνες αριστερούς του ελληνικού εμφυλίου και μετονομάστηκε σε «Νίκος Μπελογιάννης» προς τιμή του ήρωα της αντίστασης) και τον Ιούνιο περιοδεύει για ακόμη μια φορά στον Καναδά και την Αμερική, συμμετέχοντας μάλιστα για δεύτερη φορά στην σημαντική διοργάνωση «Τhe Gabby awards», όπου έλαβε χώρα στις 4 Ιουνίου στο Ellis Island, ένα μικρό νησί στο λιμάνι της Νέας Υόρκης.\nΗ Γλυκερία διαδραμάτισε σημαντικό ρόλο τόσο τη βραδιά των βραβείων καθώς και κατά τη διάρκεια του after party όπου ερμήνευσε τραγούδια από όλο το φάσμα της ελληνικής μουσικής, λαϊκά, έντεχνα, παραδοσιακά και μεγάλες επιτυχίες.\nΤην Δευτέρα 5 Ιούλιου 2011 συμμετέχει στην τελετή λήξης των Special Olympics Athens 2011 στο Καλλιμάρμαρο Παναθηναϊκό στάδιο τραγουδώντας τον «Καραγκιόζη» του Διονύση Σαββόπουλου.\nΣτις 15 Ιουλίου 2011 πραγματοποιεί άλλη μια σπουδαία εμφάνιση στο ανοιχτό θέατρο Harbiye Cemil Topuzlu της Κωνσταντινούπολης, στα πλαίσια του 18ου Τζαζ Φεστιβάλ της πόλης, σε μια βραδιά εμπνευσμένη από τις φωνές των γυναικών της Μεσογείου, με τίτλο «Mujeres de Αgua – Γυναίκες του νερού».\nΕμπνευστής, ο Ισπανός συνθέτης, κιθαρίστας φλαμένκο και παραγωγός Χαβιέ Λιμόν, που έχει βραβευθεί πέντε φορές με Γκράμι στην κατηγορία λάτιν.\n2012-Το 2012 είναι μια πολύ ξεχωριστή χρονιά για τη Γλυκερία αφού παρουσιάζει στο ελληνικό κοινό μια πολύ σημαντική παράσταση.\nΜε αφορμή τα 90 χρόνια απ’ την καταστροφή της Σμύρνης, η αυθεντική ερμηνεύτρια αυτού του είδους, παρουσιάζει, αρχικά στη μουσική σκηνή «Δίπλα στο Ποτάμι» στην Αθήνα και έπειτα σε μουσικές σκηνές και σε συναυλίες το Καλοκαίρι σε όλη την Ελλάδα, ένα μοναδικό αφιέρωμα στους μουσικούς δρόμους της Μικράς Ασίας με τίτλο «Σμυρναίικο Μινόρε».\nΜαζί της σε αυτό το μαγικό ταξίδι που ολοκληρώθηκε τον Σεπτέμβριο του 2012 με μια μεγάλη συναυλία στο Θέατρο Βράχων, η οποία μεταδόθηκε από την κρατική τηλεόραση και απέσπασε διθυραμβικές κριτικές, η διάσημη τουρκάλα τραγουδίστρια Dilek Koc και η γλυκόλαλη Αρετή Κετιμέ.\nΤην παράσταση επιμελήθηκε ο Στέλιος Φωτιάδης ενώ συμμετείχε με το ακορντεόν ο σπουδαίος σολίστας Λάζαρος Κουλαξιζης.\nΣτις 22 Νοεμβρίου εμφανίστηκε για μία μόνο βραδιά στη μουσική σκηνή Stage στη Ραφήνα.\nΗ συγκεκριμένη παράσταση ηχογραφήθηκε και μεταδόθηκε λίγες μέρες αργότερα από το ραδιόφωνο του BBC.\n2013- Στις αρχές του 2013 κυκλοφόρησαν αποκλειστικά στο διαδίκτυο δύο νέα τραγούδια του Στέλιου Φωτιάδη, τα «Σ' αγαπάω» και «Πάλι μόνη», τα οποία είχαν μεγάλη απήχηση.\nΠαράλληλα η Γλυκερία πραγματοποιεί εμφανίσεις σε μουσικές σκηνές σε όλη την Ελλάδα ενώ τον Απρίλιο του 2013 συναντά επί σκηνής τον Γιώργο Νταλάρα σε ένα μοναδικό αφιέρωμα στον Απόστολο Καλδάρα που παρουσιάζεται στο «Θέατρον» του Κέντρου Πολιτισμού του Ελληνικού κόσμου!\nΤο Καλοκαίρι του 2013 Νταλάρας και Γλυκερία περιοδεύουν με το αφιέρωμα στον Απόστολο Καλδάρα σε όλη την Ελλάδα, πραγματοποιώντας πάνω από 20 sold out συναυλίες.\nΤο Νοέμβριο του 2013 η Γλυκερία πραγματοποιεί άλλη μια πολύ επιτυχημένη περιοδεία στην Αυστραλία, έχοντας στο πλάι της τον Μιχάλη Τζουγανάκη ενώ από τον Δεκέμβρη του ίδιου έτους συναντά στη μουσική σκηνή «Γραμμές» έναν παλιό της γνώριμο, τον Μπάμπη Τσέρτο.\nΜαζί πραγματοποιούν ένα μεγάλο ταξίδι στο ελληνικό τραγούδι παρουσιάζοντας την μουσική παράσταση «Το τραγούδι κάνει βόλτα».\n2014-Τον Ιανουάριο του 2014 κυκλοφορεί το νέο της διπλό album με τίτλο «Κάνε κουράγιο Ελλάδα μου-Η Γλυκερία τραγουδά αποκλειστικά Μιχάλη Σουγιούλ», το οποίο αποτελεί ζωντανή ηχογράφηση των δύο πολύ επιτυχημένων παραστάσεων που πραγματοποίησε στο προαύλιο του Badminton τον Ιούνιο του 2013 με τραγούδια αποκλειστικά του Μιχάλη Σουγιούλ.\nΤα τραγούδια απέδωσε με μοναδικό τρόπο η Athens Chamber Orchestra υπό την διεύθυνση του Απόλλωνα Κουσκουμβεκάκη.\nΣτις 13, 14 και 15 Απριλίου (M. Δευτέρα, Μ. Τρίτη και Μ. Τετάρτη) εμφανίζεται μαζί με τον Βασίλη Σαλέα στο Half Note, σε ένα πρόγραμμα με τίτλο "Ω γλυκύ μου έαρ", βασισμένο σε βυζαντινούς ύμνους και επιλεγμένα παραδοσιακά τραγούδια.\nΤο Καλοκαίρι του 2014 πραγματοποιεί μια μοναδική συναυλία στον Κήπο του Μεγάρου Μουσικής με τίτλο «Τραγούδια της αγάπης και της μεσογείου».\nΣτην παράσταση αυτή που περιλαμβάνει παραδοσιακά τραγούδια απ' όλες τις γωνιές της Μεσογείου η ερμηνεύτρια συναντήθηκε στη σκηνή με την Ντιλέκ Κοτς από την Τουρκία, τον Αντρέ Μάια από την Πορτογαλία, και τον Ντάσο Κούρτι από την Αλβανία.\nΤον Χειμώνα 2014-2015 μια μοναδική συνύπαρξη λαμβάνει χώρα στη σκηνή της «Ιεράς Οδού».\nΗ Γλυκερία, 36 χρόνια μετά την ιστορική Διαγώνιο, συναντά και πάλι στη σκηνή τον Γιώργο Νταλάρα και την Ελένη Βιτάλη σε ένα πρόγραμμα που συγκίνησε, μάγεψε, αποθεώθηκε και απέσπασε τις καλύτερες κριτικές και το πιο δυνατό χειροκρότημα του κοινού.\nΜάλιστα για τις ανάγκες των παραστάσεων αυτών οι τρεις κορυφαίοι ερμηνευτές ηχογράφησαν ένα τραγούδι σε μουσική Νίκου Αντύπα και στίχους Γεράσιμου Ευαγγελάτου, που ακούει στον τίτλο «Σου χρωστώ κάποια τραγούδια».\nΛίγο πριν την έναρξη των παραστάσεών τους στην Ιερά Οδό τον Νοέμβριο αλλά και μετά από αυτές, τον Απρίλιο και τον Μάιο, η Γλυκερία πραγματοποιεί εμφανίσεις με την Ελένη Βιτάλη στη Θεσσαλονίκη αλλά και σε άλλες πόλεις της Ελλάδας σε μια μουσική συνάντηση που γνωρίζει τεράστια επιτυχία.\n2015-Τον Απρίλιο του 2015 κυκλοφορούν από την F.Productions τρείς νέες δισκογραφικές εκδόσεις.\nΠρόκειται για το διπλό album με τίτλο «Road to Jerusalem» που περιλαμβάνει 28 εβραϊκά τραγούδια (μεταξύ των οποίων και οι επιτυχίες SHABECHI YERUSALAYIM, RAHOK RAHOK και BADAD), καθώς και δυνατές συνεργασίες της ερμηνεύτριας με Ισραηλινούς καλλιτέχνες, όπως η παγκοσμίου φήμης τραγουδίστρια Ofra Haza, η Chava Alberstein, o Amil Zarian, o Moshe Morad κ.α, ο πολύ επιτυχημένος δίσκος της που εκδόθηκε αποκλειστικά στο Ισραήλ με τίτλο «14 Greek classics» με 14 κλασικά λαικά τραγούδια (Μισιρλού, Μη μου λέτε γι’ αυτή, Μην περιμένεις πια), καθώς και η τελευταία της ελληνική δισκογραφική παραγωγή με τίτλο «Η Γλυκερία τραγουδά Μιχάλη Σουγιούλ», η οποία κυκλοφόρησε τον Ιανουάριο του 2014 μόνο με Κυριακάτικη εφημερίδα και τώρα ήρθε η ώρα να βρει μια θέση και στις προθήκες των δισκοπωλείων.\nΣυμμετέχει επίσης με τρία τραγούδια στο νέο cd της Dilek Koc με τίτλο «Souvenir de Salonique».\nΤο καλοκαίρι του 2015 η κορυφαία μουσική συνάντηση στην σκηνή της Ιεράς Οδού με τον Γιώργο Νταλάρα, την Ελένη Βιτάλη και τη Γλυκερία μεταφέρθηκε για λίγες παραστάσεις σε μια καλοκαιρινή περιοδεία σε επιλεγμένες πόλεις - σταθμούς ανά την Ελλάδα ενώ παράλληλα η Ελένη Βιτάλη μαζί με τη Γλυκερία πραγματοποίησαν οι δυο τους συναυλίες σε όλη την Ελλάδα, σημειώνοντας τεράστια επιτυχία.\nΤον Σεπτέμβρη συνεργάζεται με τον Σταύρο Σιόλα για τις ανάγκες της κυπριακής τηλεοπτικής σειράς του Σίγμα «Καταιγίδα».\nΜαζί ερμηνεύουν το ομότιτλο τραγούδι ενώ η Γλυκερία ερμηνεύει ένα ακόμη τραγούδι με τίτλο «Επίλογος».\nΟι στίχοι και των δύο τραγουδιών, που κυκλοφορούν αποκλειστικά στο διαδίκτυο, ανήκουν στον ταλαντούχο Κύπριο στιχουργό Σταύρο Σταύρου.\nΤον Νοέμβρη του 2015 και για ένα περίπου μήνα Νταλάρας, Βιτάλη και Γλυκερία πραγματοποίησαν μια μεγάλη περιοδεία στην Αμερική, ολοκληρώνοντας έτσι με τον καλύτερο τρόπο την «ιστορική» τους συνεύρεση.\nΑπό τον Δεκέμβρη του 2015 έως τον Φεβρουάριο του 2016 πραγματοποιεί πολύ επιτυχημένες εμφανίσεις στο «Φως» της Ιεράς οδού, παρέα με τον Μανώλη Λιδάκη και τον Μανώλη Κονταρό.\nΜε την ευκαιρία των εμφανίσεων αυτών Γλυκερία και Μανώλης Λιδάκης ηχογραφούν τη «Βροχή», μια διασκευή του γνωστού τραγουδιού του Θοδωρή Παπαδόπουλου και του Γιώργου Λεκάκη.\n2016-Από τις 26/2 έως και το Πάσχα η Γλυκερία πραγματοποιεί επιτυχημένες εμφανίσεις στο «Διογένης Στούντιο» στο πλευρό του Αντώνη Ρέμου και του Χρήστου Νικολόπουλου.\nΣυμμετέχει στο διήγημα και album της καλλιτεχνικής κολεκτίβας «Πλέγμα», «Ως την άκρη της κλωστής», ερμηνεύοντας το τραγούδι του Παντελή Κυραμαργιού «Αστεία όνειρα», που γνώρισε μεγάλη ραδιοφωνική επιτυχία.\nΤο Καλοκαίρι πραγματοποιεί μεγάλη περιοδεία σε όλη την Ελλάδα ενώ τον Σεπτέμβρη συναντιέται για πρώτη φορά μαζί επί σκηνής με δύο μεγάλες κυρίες της ελληνικής μουσικής, την Μαρινέλλα και την Ελένη Βιταλη. Οι τρεις τους πραγματοποίησαν δύο φιλανθρωπικές εμφανίσεις στην Κύπρο υπό τον τίτλο «Γυναικεία Υπόθεση», στηρίζοντας την Europa Donna Κύπρου.\nΤον Οκτώβρη κυκλοφορεί από την νέα της δισκογραφική στέγη, την Spider Music, το νέο της album με τίτλο «Ακολούθησα ένα αστέρι». Το cd περιλαμβάνει τέσσερα καινούρια τραγούδια καθώς και παλαιότερα αγαπημένα που με μια διαφορετική μουσική ματιά αλλά και την μεστή ερμηνεία της Γλυκερίας παίρνουν μια νέα πνοή. Συνταξιδιώτες της στο album αυτό οι αγαπημένοι φίλοι και συνεργάτες της, Ελένη Βιτάλη, Μανώλης Λιδάκης και Dilek Koç. Από το album ξεχωρίζει και γίνεται μεγάλη επιτυχία η διασκευή του τραγουδιού «Η νύχτα μυρίζει γιασεμί» του Μάριου Τόκα σε στίχους του Σαράντη Αλιβιζάτου.\nΤον Νοέμβριο πραγματοποιεί μεγάλη περιοδεία στην Αμερική όπου μεταξύ άλλων παρουσιάζει στους έλληνες της διασποράς τα νέα της τραγούδια.\nΤον Δεκέμβρη κυκλοφορεί από την Spider Music το single "Τα παιδιά όλου του κόσμου" (Μουσική: Ανδρέας Λάμπρου, Στίχοι: Αργύρης Χατζηνάκης) που γράφτηκε για τα 70 χρόνια της UNICEF Ελλάδας.\n2017-Μια ιδιαίτερη χρονιά για την Γλυκερία καθώς πραγματοποιεί μια σειρά από πολλές και διαφορετικές ζωντανές εμφανίσεις που όλες τους στέφθηκαν με μεγάλη επιτυχία.\nΤον Ιανουάριο συναντιέται μετά από αρκετά χρόνια, για ακόμα μία φορά, με τον Omar Faruk Tekbilek, πραγματοποιώντας μία πολύ επιτυχημένη εμφάνιση στον Διογένης Studio, στο πλαίσιο του Athens Music Festival. Στην παρέα τους ήταν και η Ματούλα Ζαμάνη.\nΣτις 6 και 7 Φεβρουαρίου πραγματοποιεί δύο sold out εμφανίσεις με το «Σμυρνέικο Μινόρε» στο Δημοτικό Θέατρο Πειραιά ενώ την ίδια παράσταση επαναλαμβάνει τον Μάρτιο, αυτή την φορά στο κέντρο της Αθήνας, στο ιστορικό «Παλλάς». Η παράσταση βιντεοσκοπείται για την κρατική τηλεόραση και ηχογραφείται προκειμένου να κυκλοφορήσει σε cd.\nΣτο διάστημα που μεσολάβησε ανάμεσα στις τις δύο αυτές εμφανίσεις η Γλυκερία ταξίδεψε, παρέα με τον Γεράσιμο Ανδρεάτο, στην Αυστραλία πραγματοποιώντας τρεις μοναδικές εμφανίσεις στο Σίδνει και την Μελβούρνη.\nΤον Μάρτιο του 2017 το τελευταίο album της Γλυκερίας «Ακολούθησα ένα αστέρι» κυκλοφόρησε στην Τουρκία αλλά και σε ολόκληρο τον κόσμο από την Sony Music Turkey υπό τον τίτλο «I Followed A Star».\nΣτις 3 και 7 Απριλίου παρουσίασε στον Φιλολογικό σύλλογο «Παρνασός» στην Αθήνα και στο Μέγαρο Μουσικής Θεσσαλονίκης αντίστοιχα, την παράσταση «Ω γλυκύ μου έαρ», αποδίδοντας μέσα σε μια ιδιαίτερα κατανυκτική ατμόσφαιρα Ύμνους της Μεγάλης Εβδομάδας, Βυζαντινούς ύμνους και εγκώμια για τα Θεία και τα ανθρώπινα πάθη καθώς και επιλεγμένα τραγούδια από την Ελληνική παράδοση.\nΣτις 14 Μαϊου πραγματοποίησε μία μοναδική εμφάνιση στο φημισμένο club «Paradiso» του Άμστερνταμ εντυπωσιάζοντας έλληνες αλλά και Ολλανδούς.\nΣτις 24 Μαίου εμφανίστηκε για ακόμα μία φορά στο Παλλάς, αυτή τη φορά μαζί με τον Γιάννη Κότσιρα και την Φιλαρμονική Ορχήστρα «Ομόνοια» Γαστουρίου Κέρκυρας.\nΣτην τελετή απονομής των Gabby Awards, που πραγματοποιήθηκε στις 17 Ιουνίου στο Carnegie Hall της Νέας Υόρκης τιμήθηκε μεταξύ άλλων, για την προσφορά της στο Ελληνικό τραγούδι –και όχι μόνο-.Στο τέλος της βραδιάς μάλιστα ερμήνευσε ζωντανά το τραγούδι «Πατρίδα» σε στίχους Ευανθίας Μάγνη και μουσική Μελίνας Μακρή & Φράνκι Λούβαρη, που συμπεριλαμβάνεται στον τελευταίο της δίσκο.\nΤο καλοκαίρι του 2017 λαμβάνει χώρα μια πολύ σπουδαία μουσική συνάντηση που γράφει ιστορία. Τρεις ξεχωριστές κύριες του Ελληνικού τραγουδιού, η Μαρινέλλα, η Ελένη Βιτάλη και η Γλυκερία ενώνουν τις δυνάμεις τους και πραγματοποιούν sold out εμφανίσεις στους μεγαλύτερους συναυλιακούς χώρους ολόκληρης της Ελλάδας. Για τις ανάγκες των παραστάσεων αυτών που έχουν τον τίτλο “Γυναικεία Υπόθεση” ο Στέλιος Φωτιάδης, συνέθεσε ένα καινούριο τραγούδι που αποτέλεσε και το τραγούδι της έναρξης, με τίτλο –τι άλλο- «Γυναικεία Υπόθεση».\nΠαράλληλα η Γλυκερία πραγματοποιεί προσωπικές συναυλίες σε όλη την Ελλάδα καθώς και δύο εμφανίσεις, μία στα Ιωάννινα και μία στην Κέρκυρα, μαζί με τον Γιάννη Κότσιρα και την Φιλαρμονική Ορχήστρα «Ομόνοια» Γαστουρίου Κέρκυρας.\nΤον Δεκέμβριο και μετά από μια πολύ επιτυχημένη καλοκαιρινή περιοδεία σε Ελλάδα και εξωτερικό η Μαρινέλλα, η Ελένη Βιτάλη και η Γλυκερία ξαναβρίσκονται μαζί και τη χειμερινή σεζόν 2017-2018, εγκαινιάζοντας έναν από τους μεγαλύτερους και πιο σύγχρονους χώρους της Αθήνας, το ΓΚΑΖΙ LIVE.\n2018- Συνεχίζονται οι επιτυχημένες παραστάσεις της «Γυναικείας Υπόθεσης» στο ΓΚΑΖΙ LIVE.Τον Ιούνη του 2018 κυκλοφορεί ψηφιακά το νέο της single, μια διασκευή στις "Θάλασσες" το γνωστό τραγούδι του Μάριου Τόκα και του Σαράντη Αλιβιζάτου.Το καλοκαίρι πραγματοποιεί σε όλη την Ελλάδα και την Κύπρο συναυλίες.Τον Οκτώβριο του 2018 ξεκίνησε εμφανίσεις με τον Γιάννη Πάριο στο Baraonda Music Hall, οι οποίες είχαν τεράστια επιτυχία.\n2019- Συνεχίζει έως τον Απρίλιο τις εμφανίσεις της στο Baraonda με τον Γιάννη Πάριο. Το καλοκαίρι του 2019 συναντιέται μετά από χρόνια με την αγαπημένη της φίλη Μελίνα Ασλανίδου και πραγματοποιούν μια μεγάλη περιοδεία σε όλη την Ελλάδα. Οι συναυλίες τους με τίτλο ΅Όπου με πας σε πάω΅ επισφραγίστηκαν από μεγάλη επιτυχία και θερμή υποδοχή, στους πάνω από 25 σταθμούς της περιοδείας τους σε Ελλάδα και Κύπρο, επιβραβεύοντας με τον πιο ηχηρό τρόπο τις δύο σημαντικές ερμηνεύτριες. Παράλληλα ηχογραφεί και κυκλοφορεί ψηφιακά δύο παλαιότερα τραγούδια της που ξεχώρισαν και αγαπήθηκαν στο πέρασμα του χρόνου. Ο λόγος για το «Να συμβεί» σε μουσική του Μιχάλη Χατζηγιάννη και στίχους της Ελεάνας Βραχάλη από το δίσκο «Βροχή των αστεριών» (2006) και το «Δεν έχω πια δικαίωμα» σε μουσική του Αντώνη Βαρδή και στίχους του Βασίλη Γιαννόπουλου από το δίσκο «Άνοιξη» (2004).\nCopyright@2016 glykeria.net All rights reserved


Κόροιβος: Χαμένη ευκαιρία και “άδοξη” ήττα στο φινάλε από τον ΠΑΟΚ – Τα αποτελέσματα - Ηλεία Οικονομία\nΚόροιβος: Χαμένη ευκαιρία και “άδοξη” ήττα στο φινάλε από τον ΠΑΟΚ – Τα αποτελέσματα\nΜε την ιδιαιτερότητα να διεξάγονται αυτή τη φορά παιχνίδια τη Δευτέρα (26/12, δεύτερη μέρα των Χριστουγέννων), ο Κόροιβος είχε στο πρόγραμμα ένα ακόμα δύσκολο και σημαντικό ματς όπου αντιμετώπισε στο κλειστό Αμαλιάδας τον ΠΑΟΚ για την 12η αγωνιστική της Basketleague. Και προτελευταία του πρώτου γύρου. Όπου μετά από ένα πολύ αμφίρροπο ματς που ήταν ντέρμπι σε όλη τη διάρκεια του, ηττήθηκε με 80-82 (44-42 ημίχρονο).\nΉταν το τελευταίο παιχνίδι για τον Κεν Μπράουν, όπως είχαμε αναφέρει από το προηγούμενο ρεπορτάζ, μετά τελικά τις …διαπραγματεύσεις ανάμεσα στον παίκτη και την διοίκηση (που βρέθηκε μια “μέση λύση” να είναι αυτό το τελευταίο παιχνίδι του με την ομάδα, κατόπιν του αιτήματος του να αποχωρήσει και η αναχώρηση του να γινόταν μετά κι από αυτό).\n* * * Ο ηλειακός σύλλογος πάντως προχώρησε ήδη οριστικά στην εξεύρεση αντικαταστάτη ανακοινώνοντας την απόκτηση του Αμερικάνου γκαρντ Μαρκέλ Σταρκς. Βιογραφικό του παίκτη – ΕΔΩ – http://iliaoikonomia.gr/content/koroivos-i-krisimi-mahi-me-paok-o-ken-mpraoyn-kai-o-neapoktitheis-starks\nΟ Μαρκέλ Σταρκς θα κάνει ντεμπούτο πλέον στις 7 Ιανουαρίου στην Πάτρα με τον Προμηθέα. Όπου τότε είναι και η συνέχεια του πρωταθλήματος με την 13η αγωνιστική και τελευταία του πρώτου γύρου.\nΤο σκηνικό των θρίλερ, το κλειστό της Αμαλιάδας, φιλοξένησε άλλο ένα με τον ΠΑΟΚ να παίρνει μεγάλη νίκη και να ανεβαίνει στη βαθμολογία, από τον Κόροιβο με το σερί 0-6 στο τελευταίο δίλεπτο να κρίνει το ματς και να αφαιρεί από τους γηπεδούχους το δικαίωμα για την 4η νίκη τους.\nΟ Κόροιβος… εμφάνισε στην αρχή του αγώνα τους Μπράουν, Χατζηνικόλα, Γκότσερ, Πόλαρντ, Χολ. Ο ΠΑΟΚ άρχισε με Κόνιαρη, Μιλιένοβιτς, Σάιμπερτ, Χρυσικόπουλο και Κλάντον και με καλύτερη ομαδική συμπεριφορά. Με αιχμές του δόρατος τους Μιλιένοβιτς και Κλάντον και με καλή άμυνα πάνω στον Μπράουν, ο “δικέφαλος” προηγήθηκε με 12-4 στο 4′ και με 17-8 στο 6’30’ δείχνοντας να έχει επιβάλει τον ρυθμό του.\nΟ Καλαμπάκος έριξε στο παρκέ Βαν Οστρουμ και Μιλουτόνιβοτις, ο Σέρβος έβαλε έξι μαζεμένους πόντους, το τέμπο πέρασε στη μεριά του Κόροιβου που “μάζεψε” το ματς, πλησίασε σε 21-22 και το δεκάλεπτο έληξε με 21-24.\nΟ ΠΑΟΚ βρήκε εκ νέου λύσεις παίζοντας κοντά στο καλάθι με τον Γλυνιαδάκη και στο 12′ είχε ξεφύγει και πάλι στο σκορ με 30-22. Ο Μιλουτίνοβιτς όμως, αποδεικνυόταν ασταμάτητος και ο Κόροιβος στο 13’30’ είχε πλησιάσει και πάλι σε απόσταση βολής, 30-32.\nΟι δύο ομάδες συνέχισαν να συμβαδίζουν στο σκορ, ο Βαν Οστρουμ ζεστάθηκε… επικίνδυνα και ο Κόροιβος στο 17′ είχε πετύχει την πλήρη επιστροφή, ισοφαρίζοντας σε 40-40 και λίγο αργότερα, ο Μιχάλογλου για τρίποντο έφερε τον Κόροιβο μπροστά με 43-40. Η λήξη του ημιχρόνου βρήκε τους γηπεδούχυος να προηγούνται με 44-42 και να έχουν πλέον την ψυχολογία με το μέρος τους.\n* Στο ξεκίνημα της επανάληψης, Γκότσερ και Χολ ανέλαβαν τις επιθετικές πρωτοβουλίες για τον Κόροιβο, η άμυνα στον Κλάντον που πορπσαθούσε ο ΠΑΟΚ να περάσει η μπάλα βελτιώθκε και οι γηπεδούχοι στο 25′ προηγήθηκαν με 56-52. Στο 28’30” η διαφορά για τον Κόρποιβο είχε φτάσει στο +6, 64-58 και η λήξη της περιόδου τον βρήκε στο +7, με το 68-61 να του δίνει και… κουράγιο για την τελική ευθεία.\nΜε… συνεπές στο σκοράρισμα το δίδυμο Γκότσερ και Χολ, ο Κόροιβος στο 32′ έφτασε στο +9, 73-64, όμως, ένα άλλο δίδυμο από τον ΠΑΟΚ, Πέινερς και Σάιμπερτ “έχτισαν” ένα σερί 8-0 του ΠΑΟΚ και τον έφεραν στο 73-72 στο 33′ και μετά από ένα εκατέρωθεν στείρο δίλεπτο, έφτασε στο 10-0 και προηγήθηκε με 74-73!\nΣτο 38′ ο Κόροιβος βρέθηκε στο 80-76 με ατομική προσπάθεια του Μπράουν, αλλά στο 39′ ο ΠΑΟΚ έφερε και πάλι το ματς στην ισοπαλία με τον Τσόχλα να κάνει το 80-80 και στα 21” προσπέρασε με 80-82! Ο Κόροιβος έκανε… τρεις επιθέσεις μετά την επαναφορά, με κατάληξη ένα αιρμπολ τρίποντο του σπεσιαλίστα Μιλουτίνοβιτς, που ουσιαστικά έκρινε το ματς υπέρ του ΠΑΟΚ.\nΤΑ ΑΝΑΛΥΤΙΚΑ ΣΤΑΤΙΣΤΙΚΑ ΤΟΥ ΑΓΩΝΑ – ΕΔΩ – http://www.fibalivestats.com/u/ESAKE/548185/bs.html\nΤα άλλα ματς της 12ης αγωνιστικής – ΔΕΥΤΕΡΑ (26/12)\nΑπόλλων Π. – Κύμη 75-60\nΆρης – Λαύριο 98-77\nΔόξα Λευκ.- Τρίκαλα 72-80\nΠαναθηναϊκός – Ρέθυμνο 116-83 (46-44 ημίχρ.)\nΟλυμπιακός – Προμηθέας 90-63 (53-27 ημίχρ.)


Άμεση φόρτιση - ΦΑΡΜΑΚΗ ΒΑΣΙΛΙΚΗ - Οδοντίατρος Βριλήσσια\nΆμεση φόρτιση εμφυτεύματος: Τοποθέτηση του εμφυτεύματος αλλά και της προσθετικής εργασίας σε μία μόνο συνεδρία.\nΣτις περιπτώσεις όπου η αποκατάσταση των δοντιών με εμφυτεύματα αφορά σε αισθητικές περιοχές,ακολουθούνται πρωτόκολλα επιστημονικά τεκμηριωμένα ώστε ο ασθενής να μη μείνει ούτε στιγμή χωρίς δόντια.\nΜε τον τρόπο αυτό,που ονομάζεται άμεση φόρτιση των εμφυτευμάτων,ο ασθενής φεύγει από το οδοντιατρείο με προσωρινή ακίνητη αποκατάσταση που στηρίζεται στα εμφυτεύματα τα οποία μόλις έχουν τοποθετηθεί.\nΈτσι,επιτυγχάνεται άμεσα η κάλυψη της αισθητικής και της φώνησης του ασθενούς,ενώ ο γιατρός μπορεί να διαμορφώσει κατάλληλα τους μαλακούς ιστούς της περιοχής.\nΗ τεχνική αυτή είναι ιδιαίτερα απαιτητική και η ανταπόκριση του ασθενούς στις μετεγχειρητικές οδηγίες που θα του δοθούν αποτελεί τον κύριο ρόλο για την επιτυχία της.


AUEB Film Club: August 2009\nBest of 2008-2009 Part II (Η ελίτ)\npinned (originally posted in 3.9.09)\n"Ο Δρόμος της Επανάστασης" / Sam Mendes\nΜια οικογένεια, φαινομενικά (μόνο) ξεχωριστή, καταλήγει ως λουκούλειο γεύμα στα αστραφτερά συρμάτινα δίχτυα του American Dream. Και τα φώτα ενός επιτακτικά άγνωστου Παρισιού, ώστε να δύναται να αποτελέσει ονειρικό προορισμό, λάμπουν σαν μαγνήτης σωτηρίας. Όχι το Παρίσι δεν είναι η λύση. Είναι η υπεκφυγή, το όνειρο που πρέπει να υπάρχει. Και ο λεκές στο επιχρυσωμένο πουκάμισο, που κορδώνεται με περηφάνια στο κοσμικό πανηγύρι.\n"Βαλς με τον Μπασίρ" / Ari Folman\nΌταν όλα τελειώνουν, το σκουπιδιάρικο αρμενίζει στους δρόμους της ψυχής σου. Να σε αλαφρύνει από τα βαριά μπαγκάζια σου. Να ξεδιαλύνει τη χωματερή των τύψεων και των ενοχών. Και ύστερα βγαίνουν οι συγγραφείς να φτιάξουν την Ιστορία. Χωρίς να σε συμπεριλαμβάνουν. Και συ συνεχίζεις, χτίζοντας το σπίτι σου σ' έναν τόπο που καταλήγει να μη σου ανήκει. Ίσως τελικά ήρθε η ώρα να ψαχνίσεις στη χωματερή τα υπάρχοντα σου. Και να στάξεις το παχύ μελάνι τους, στις γλαφυρές καλλιγραφίες τους.\n"The Wrestler" / Darren Aronofsky\nΗ φθορά του σώματος ως καθρέφτης του πνευματικού παρηκμασμού. Θέαμα φτηνό σε μια παλαίστρα στημένων αγώνων. Και τώρα, μες στην αρένα που ξεχύθηκαν τα πλήθη, το ίδιο παραμύθι επαναλαμβάνεται ξανά και ξανά. Ένας εαυτός που καταναλώνει και καταναλώνεται, μέσα από ανώδυνες εικόνες. Σ' έναν κόσμο που η απομόνωση βαρά κατακέφαλα. Καθώς η μοναξιά λικνίζεται ως επαγγελματίας stripper στο ρυθμικό τέμπο της εσωτερικής απογύμνωσης.\n"Με λένε Στέλλα" / Sylvie Verheyde\nΑπέριττη, ρυθμική και πρωτοποριακή η Sylvie Verheyde μας παραδίδει ένα αριστουργηματικό πορτραίτο της παιδικής ηλικίας. Δίχως ίχνη μελοδραματισμού και διδακτικότητας να κομπιάζουν στις κομψογραμμένες αφηγηματικές αρτηρίες της. Μια ταινία φωτιά, που μιλάει με το βλέμμα. Λυτρωτήρια, σαν αγκάθι που βγαίνει από βαθιά πληγή. Ας μην περάσει στα ψιλά!\n"Ανάμεσα στους Τοίχους" / Laurent Cantet\nO Laurent Cantet με το ντοκυμαντεριστικό βλέμμα βυθίζεται στο σχολείο-πρόδρομο συνύπαρξης της πολυπολιτισμικής κοινωνίας. Ένα ανθρωπόμορφο δράμα που πληγώνεται από το κατασπαρακτικό θεσμικό σύστημα της παιδείας. Όπου οι Σωκρατικοί ψίθυροι καταλήγουν σε αίθουσες άδειες, και η ρήση του Oscar Wilde γίνεται τραυματικά εύστοχη, "Η εκπαίδευση είναι θαυμάσιο πράγμα, αλλά καλό είναι να θυμόμαστε κάπου κάπου ότι, από αυτά που αξίζει να μάθει κανείς, τίποτα δεν μπορεί να διδαχτεί."\n"Γόμορρα" / Matteo Garrone\nΟ κόσμος των γκάνγκστα όπως δεν τον έχουμε ξανά δει. Η πιο ρεαλιστική και σάρκινη περιγραφή, προσωποποιημένη μέσω της Camorra, δια χειρός Matteo Garrone. Λιτή σκηνοθεσία, επαναστατικό ντεκουπάζ, σε μια ιστορία που επαναλαμβάνεται μέσα από μια σπονδυλωτή αφήγηση. Εκεί που η βία συναντάει τη διαφθορά. Γιατί η Camorra δεν κατοικεί στην Ιταλία. Η Camorra είναι ο κόσμος σου, είναι ο κόσμος που μας περιβάλλει.\n"Άδωξοι Μπάσταρδη" / Quentin Tarantino\nΟ Tarantino, και οι μπάσταρδοι του, γράφουν τη ναζιστική ιστορία από την αρχή. Διαπράττοντας την πιο αισθαντική και ερωτική εξομολόγηση του προς το σινεμά. Άφθονες δόσεις χιούμορ. Και κυρίως μια σκωπτική ματιά στην αδιάσπαστη σχέση βίας-θεάματος. Και όλα αυτά μέσα από έναν ύμνο στο αθάνατο σινεμά και την Τέχνη, και τη δύναμη τους να (δια)μορφώνουν.\n"La Rabia" / Albertina Carri\nΠροσωπικά, ταινία σοκ! Που πέρασε στα ψιλά παγκοσμίως. Και όμως υπάρχει, ακόμα, ένα σινεμά αγνό που πειραματίζεται. Η Carri λέει για το La Rabia: «Νομίζω ότι υπάρχει μια κοινή θεματική: ο φόβος που μου προκαλούν τα επιβεβλημένα ήθη. Με απασχολεί η ατομικότητα και η προσωπική επιθυμία σε αντιδιαστολή με τους καταπιεστικούς κοινωνικούς θεσμούς που μας μετατρέπουν σε τέρατα, όπως ακριβώς τους ενήλικες στο 'La Rabia'»\n"Η Συνεκδοχή της Νέας Υόρκης" /Charlie Kaufman\nΗ πρώτη σκηνοθετική απόπειρα του Charlie Kaufman αποτελεί μια βουτιά, άνευ επιστροφής, στον παρανοϊκό κόσμο που μας είχε συστήσει ως σεναριογράφος. Μέσα από μια ονειρώδη τροχιά, που ξεδιπλώνεται ασυνάρτητα, ανάμεσα στις χημικές αντιδράσεις ενός εγκεφάλου, θα παρακολουθήσουμε την προσωπική μάχη ενός θεατρικού σκηνοθέτη που αναμετριέται με τον εαυτό του. Όπως ακριβώς η ίδια η Τέχνη.\n"Νεότητα χωρίς Νιάτα" / Francis Ford Coppola\nO τρισμέγιστος Francis Ford Coppola επιστρέφει έπειτα από δέκα χρόνια απουσίας με την πιο προσωπική ταινία που είδαμε ποτέ. Ο άνθρωπος, το ετοιμόρροπο φρούριο στα χέρια του πανδαμάτωρος χρόνου. Εκεί, που μια στιγμιαία έκρηξη αγάπης αρκεί για να υπερβεί τον συμβατικό χρόνο και να αιωρηθεί στα ουρανοθέμελα της αβύσσου της αιωνιότητας. Μια σπαραχτική ωδή ενος auteur που αναμετριέται με τον καιρό του...\nBest of 2008-2009 Part I (Οι ταινίες που αξίζει να δείτε)\nPosted by: kioy @ Monday, August 31, 2009 18 comments: Links to this post\n[κλικ σε κάθε link για την αντίστοιχη κριτική]\n"12" / Nikita Mikhalkov\nΜια αξιοπρεπέστατη διασκευή του αριστουργηματικού "12 Angry Men". Ο Mikhalkov βρίσκει ένα γεμάτο 150λεπτό αφιερωμένο στην καλλιτεχνική παράδοση της χώρας. Με κεντρικό άξονα το θέατρο. Ενώ συγχρόνως, σμπαραλιάζοντας τα συμβατικά στεγανά της δικαιοσύνης, αφηγείται μια καθαρή και αναπνεύσιμη θρησκευτική παραβολή.\n"Home" / Ursula Meier\nΜια κοινωνική απογύμνωση του θεσμού της οικογενείας από την Ursula Meier. Η οικογένεια που αρνείται να συνδιαλλαγεί με το περιβάλλον και χτίζει το δικό της μοναχικό κόσμο. Μα είναι τα παράθυρα αυτά που τσιμεντώνει. Αφήνοντας το φως απ' έξω. Οδηγούμενη σταδιακά, όχι στον ασκητισμό, αλλά στον ατομικό εγκλεισμό και σε ένα αδιεξοδικό τείχος.\n"Coraline" / Henry Selick\nΆλλη μια σπουδή στα όρια μεταξύ φαντασίας και πραγματικότητας, πατώντας γερά στα θεμέλια της Ψυχανάλυσης. Μόνο που όταν ξεσκίζεται η γυαλιστερή επιφάνεια του ονείρου, κάποιος οφείλει να πληρώσει το αντίτιμο της κενότητας και της τεχνητής κατασκευής του.\n"Γεννήθηκα στο Τίτο Βέλες" / Teona Strugar Mitevska\nΜια ποιητική ελεγεία δια χειρός της Teona Strugar Mitevska. Μεταφερόμαστε στο πολυπαθές τοπίο των Βαλκανίων. Για μια κατάδυση στην ιστορία του τόπου, συλλογικού και ατομικού, μέσα από παρορμητικούς και απύθμενους συμβολισμούς. Είναι η ιστορία, η ανθρώπινη ιστορία, μια ιστορία πτώσης;\n"Boy A" / John Crowley\nΠοιός αποφασίζει αν σου αξίζει μια δεύτερη ευκαιρία; Ακριβό το εισιτήριο της επανένταξης. Της επανένταξης σε μια κοινωνία που έχει πάψει να αισθάνεται. Μόνο ταμπέλες κολλάει σε πρόσωπα και καταστάσεις. Για να μπορεί να φτάνει στους αυτοσχέδιους προορισμούς χωρίς να ταξιδεύει.\n"Afterschool" / Antonio Campos\nΣτα ψιλά πέρασε αυτό το διαμαντάκι του Antonio Campos. Μια πνιγερή κινηματογραφική άσκηση ρεαλισμού με ασφυκτικά στατικά πλάνα να τεμαχίζουν το χώρο. Παράγοντας κινηματογραφικά κάδρα αρτίως επιμελημένα. Σε μια νατουραλιστική αναπαράσταση της σχολικής βίας, αλλά και της βίας του περιθωρίου.\n"Ανθισμένες Κερασιές" / Doris Dörrie\nΑπ' το Τόκιο στη Γερμανία. Εκεί που συναντιούνται οι πολιτισμοί. Εφήμεροι άνθρωποι, βαδίζουν και σβήνουν. Έτσι όπως σβήνει η ιστορία στη γέννεση του νέου. Του νέου που δε θα διαρκέσει. Δε μπορεί, κάτι θα 'ναι αθάνατο; Κάτι θα υπάρχει πιο δυνατό. Ετούτη η ταινία είναι μια σπαραχτική ωδή για την αγάπη που μένει... Την άχρονη και άτοπη αγάπη!\n"Vicky Cristina Barcelona" / Woody Allen\nΤο πάθος της στιγμής ο οδηγός για μια ζωή που αφήσαμε. Μια Penelope Cruz που δε θα ξεχάσουμε. Και μια ενοχική ματιά στη μηχανιστική εποχή των γραφείων, των πτυχίων, και της πνιγερής καθημερινότητας-ρουτίνας, που μας διαγράφει κάτω απ' την σκόνη των αδιάφορων ζωών μας.\n"Παράδεισος στη Δύση" / Costa Gavras\nΜια αριστουργηματική ταινία για τη μετανάστευση. Ο Γαβράς μας εκπλήσσει ευχάριστα, με ένα ρυθμικό φιλμ που δε βαραίνει στιγμή. Ένα ιδιότυπο road movie για την προσφυγιά, αλλά και την καταπίεση στις πλάτες όλων ημών, ημών με τις ενοχλητικά βολικές ζωές. Η Δύση του ηλίου μια οφθαλμαπάτη. Η Δύση του πολιτισμού μια ψευδαίσθηση.\n"Τρεις Πίθηκοι" / Nuri Bigle Ceylan\nΟ Nuri Bigle Ceylan, στην πιο διαλογική του ταινία, πειραματίζεται για να βυθιστεί στα σπάργανα της οικογένειας. Εκεί οπου τα επικοινωνιακά καλώδια έχουν βραχυκυκλώσει προ πολλού. Σκηνικό ατομικής σήψης. Και ενα ακόμα οπτικό κομψοτέχνημα.\n"Gran Torino" / Clint Eastwood\nΟ αειθαλής Eastwood στην πιο αυτοαναφορική του ταινία. Θα παρατηρήσει (σ' ενα παγκοσμιοποιημένο περιβάλλον) τις ρατσιστικές αντιλήψεις, καθώς και τους στρυφνούς και δύσκαμπτους χώρους των ιδεολογημάτων που λειτουργούν σαν δεκανίκι για τον σύγχρονο ανασφαλή άνθρωπο. Σ' εναν κόσμο που δε μπορείς να ανασάνεις. Σ' εναν κόσμο που στερείται ηρώων...\n"Il Divo" / Paolo Sorrentino\nΟ Ιταλικός κινηματογράφος είναι εδώ. Ο Paolo Sorentino με σκηνοθεσία που μας παραπέμπει σε Fellini, χωρίς καμία εγκράτεια, ξεγυμνώνει το διεφθαρμένο πολιτικό σύστημα της Ιταλίας. Ένας απολαυστικός Toni Servillo και μια θεματολογία τόσο συγγενής στα δικά μας, τα εγχώρια.\n"Σφραγισμένα Χείλη" / Stephen Daldry\nΜια τραυματική ιστορία αγάπης με φόντο το ολοκαύτωμα του Άουσβιτς. Πού αρχίζει η ατομική ευθύνη; Πού πεθαίνει ο έρωτας; Πώς η αγάπη κρατάει για πάντα; Το ερωτικό ποίημα του Stephen Daldry, που ή θα το λατρέψετε ή θα το μισήσετε!\n"Άσε το Κακό να Μπει" / Tomas Alfredson\nΗ έκπληξη μιλάει Σουηδικά. Ένα σπαρακτικό παιδικό ερωτικό παραμύθι. Ένας ύμνος στη διαφορετικότητα. Η πιο ανθρώπινη απεικόνιση του βαμπιρικού μύθου. Και μια σφοδρή καταγγελία στο μεταδιδόμενο σαράκι της βίας. Θέλετε και άλλα;\n"Η Σκόνη του Χρόνου" / Theo Angelopoulos\nΤι και αν έχει τους επικριτές του; Ο Αγγελόπουλος είναι από τους σπουδαιότερους Ευρωπαίους δημιουργούς. Τίποτα δεν τελειώνει. Όλα, παρελθόν, παρόν και μέλλον θαμμένα κάτω από ομιχλώδες τοπίο. Περιμένουν ενα φύσημα του αέρα να τα αποκαλύψει κάτω από τη σκόνη του χρόνου. Το τρίτο φτερό είναι η μόνη ουτοπία. Και η μόνη ανθρώπινη αδυναμία. Σε μιας από τις ποιητικότερες εξομολογήσεις ενος auteur ο οποίος τραυματίζεται από τον αδιάσπαστο και ενιαίο χρόνο.\n"Hunger" / Steve McQueen\nΆλλη μια ταινία έκπληξη, από τον πρωτάρη Steve McQueen. Εικαστικά ανεπανάληπτη. Ωμός ρεαλισμός, με την κάμερα να περιφέρεται ξεθεωμένη εντός των Αγγλικών φυλακών επί Θάτσερ. Και η "υγιής" μεταχείριση των πολιτικών κρατουμένων του IRA, που δεν αναγνωρίστηκαν ποτέ ως τέτοιοι.\n"Η Σιωπή της Λόρνα" / Jean-Pierre Dardenne & Luc Dardenne\nΗ εκπόρνευση και ο αφανισμός του ανθρώπου στο βωμό του καπιταλιστικού συστήματος. Είναι πιο εύκολο να είσαι-κρίνεσαι ως ιδιότητα παρά ως άνθρωπος. Και η τραυματισμένη εσωτερικότητα έμεινε κατάμονη να κυοφορεί όνειρα και ελπίδες, που πλάι σε εκκωφαντικούς φόβους, πατούν στις μύτες για να μην τα ακούσουμε...\nPosted by: kioy @ Sunday, August 30, 2009 4 comments: Links to this post\nΠαραγωγής: USA/ 2009\nΠρόκειται για την κινηματογραφική μεταγραφή της περίφημης σειράς κόμιξ του Alan Moore. Ο Zack Snyder ωστόσο, παραβλέποντας εν μέρη την κινηματογραφική αισθητική, με οπορτουνιστικά πειραματική φόρμα, συνεχίζει στο μεταμοντέρνο κλίμα απ' το οποίο τον γνωρίσαμε. Τον μισήσαμε ή τον αγαπήσαμε, με τον γράφον να τάσσεται σθεναρά υπέρ της πρώτης συναισθηματικής έκφρασης.\nΚατ' αρχάς θέλω να ξεκινήσω λέγοντας πως ένα blockbuster είναι καταδικασμένο να υπηρετεί ένα τρόπο τινά συμβιβασμένο σινεμά. Υπό την έννοια ότι ο (αυτο)σκοπός του είναι να αποφέρει μπαγιόκο. Ξεκινώντας από αυτή την παραδοχή, είναι υποχρεωμένο να εξυπηρετεί συγκεκριμένες αισθητικές επιλογές, αλλά περισσότερο να φορτίζει συγκεκριμένες οπτικές. Και το blockbuster χρίσμα -ή καλύτερα κατάρα- δεν το δίνει ούτε ο κριτικός, ούτε ο θεατής. Το δίνει η παραγωγή, η οποία αξιώνει μια υπέρογκη συγκομιδή. Ασχέτως αν συχνά πυκνά οδηγείται στον όλεθρο. Ωστόσο, οφείλουμε να παρατηρήσουμε μια επανάσταση που έχει σημειωθεί τα τελευταία χρόνια στο είδος "blockbuster". Καθώς κυρίως νεότεροι Αμερικάνοι σκηνοθέτες, με σημαιοφόρο τον Nolan(Dark Knight), και πειραματίστηκαν και επιδίωξαν να μετακινήσουν το μαζικό κοινό από τις τετριμένες προσδοκίες του, αλλά και από τους (ηθικούς) αυτοπεριορισμούς του. Με αποτέλεσμα το blockbuster να αποκτά ραγδαία, στοιχεία ενός ευρύτερου φάσματος.\nΠοιοι είναι όμως οι Watchmen; Οι Watchmen είναι μια ομάδα υπερηρώων, Αμερικάνων υπερηρώων, που επηρέασαν την ιστορία στο παρελθόν. Ο πλανήτης, στα πρόθυρα μιας ανεπανάληπτης πυρηνικής σύγκρουσης, τελεί υπό την ορατή απειλή του αφανισμού. Οι αποδιοργανωμένοι Watchmen πρέπει να αποφασίσουν αν είναι διατεθειμένοι να επέμβουν ξανά στην ιστορία. Όμως μένουν αναποφάσιστοι. Το γεγονός της δολοφονία ενός μέλους τους, του Κωμικού, πυροκροτεί εξελίξεις στο ειδικό περιβάλλον του καθένα από τους Watchmen. Και μέσω αλλεπάλληλων αποκαλύψεων, που εκκινούν από το ειδικό-προσωπικό περιβάλλον, καταλήγουν στη συλλογική-συμπαντική φύση του προβλήματος, αποκαλύπτοντας τα πλήρη αίτια του.\nΟ Zack Snyder πειραματίζεται, σχεδόν κανιβαλίζει την κινηματογραφική φόρμα, θέτοντας τους ήρωες να χορεύουν σχεδόν σε slow motion tempo, σε μια επιλογή που εξυπηρετεί μάλλον το θέαμα και τη διασκέδαση. Όμως οφείλουμε να παρατηρήσουμε προσεκτικά τις επιλογές του στην εισαγωγή της ταινίας. Ο κινηματογραφικός χρόνος σπάει διαρκώς με fade outs, όπου με την παράλληλη αφήγηση υπαινίσσονται την πολυδιαστατικότητα του χώρου. Ένα ακόμα στοιχείο που οφείλουμε να παρατηρήσουμε είναι ότι τα μέσα πλάνα ανοίγουν σε τρε ζενεράλ, καθώς με μια αστραπιαία κίνηση της κάμερας ανοίγει το τοπίο σε μια εξωγήινα γενική περιγραφή. Τι εξυπηρετούν όμως αυτές οι επιλογές; Με τα fade outs o Zack Snyder μας περιγράφει το άπειρο του χώρου. Την αδυναμία του πεπερασμένου εδώ να επέμβει στο απειροστό εκεί. Καθρεφτίζοντας έτσι τη μηδαμινότητα του συμβάντος στο κάθε εδώ, αφού το κάθε εδώ δεν είναι παρά μόνο μια κουκκίδα σύμπαντος. Κάτι παρόμοιο εξυπηρετεί και η επιλογή των τρε τζένεραλ πλάνων. Τα τρε τζένεραλ πλάνα φιλοδοξούν να μας δώσουν μια πιο αντικειμενική αίσθηση του χώρου. Περιγράφοντας τον ως μια ολότητα. Και να μας υπενθυμίσουν πως η εστίαση σε έναν περιχαρακωμένο γεωγραφικά τόπο, δεν είναι παρά το ιδίωμα της μυωπικής ανθρώπινης φύσης. Η οποία εγκλωβίζεται στο πεπερασμένο της αίσθησης, αδυνατώντας να συλλάβει το άπειρο του χωροχρόνου. Πάνω στις προαναφερθέν παρατηρήσεις θα αναφερθώ εκτενέστερα αναλύοντας τον υπερπραγματικό χαρακτήρα του Dr. Manhattan.\nΟ Dr. Manhattan, ο κεντρικότερος μάλλον των Watchmen, είναι ένας υπερυπερήρωας. Στην πραγματικότητα είναι ένας Θεός. Έχει τις ικανότητες να παρεμβαίνει όπως και όποτε θέλει στο περιβάλλον, μα πιότερο έχει τις ικανότητες να διαβλέπει στο μέλλον, αξιοποιώντας το παρελθόν που είναι καταγεγραμμένο εντός του. Όταν μιλάω για παρελθόν και μέλλον δεν εννοώ κάποιο πεπερασμένο παρελθόν και μέλλον, αλλά την έκταση του χωροχρόνου στη διασυμπαντική της ολότητα. Και παρ' όλα αυτά, οι ικανότητες του δε στρέφονται ως δραστικές ενέργειες που λαμβάνουν χώρο στο σύμπαν. Επιστρατεύονται για να αποσαφηνεισθεί η πραγματικότητα με την ακρίβεια του υπερπραγματικού. Η όραση αποτελεί εκείνα τα διαυγή πρίσματα που κοιτούν το τοπίο της ζωής στην αντικειμενική του υπόσταση. Αυτή είναι μια γιγάντια αντίθεση συγκριτικά με το μέσο άνθρωπο. Ο οποίος παραδομένος στη μυωπική ανθρώπινη φύση αδυνατεί να αντιληφθεί την τραγικότητα και τη μικρότητα της ύπαρξης. Αδυνατεί να αποκωδικοποιήσει το απεριόριστο του σύμπαντος και να προσμετρήσει τη μηδαμινότητα του αναστήματος του, υιοθετώντας τον εαυτό ως μοναδική και βασική κλίμακα μέτρησης των πάντων και του Όλου.\nΣε κάτι άλλο που θα 'θέλα να σταθώ είναι οι εξωτερικές δυνάμεις των Watchmen. Αυτές δεν πηγάζουν από τη σύνηθες ταυτότητα ενός υπερήρωα. Πρόκειται στην ουσία για την έκφραση-οπτικοποίηση των πνευματικών τους δυνάμεων και του βαθμού της κυριαρχίας τους μέσα στο χώρο. Ξεκινώντας απ' τον Rorschach που παραμένει αμόλυντος, αντισυμβατικός και καθάριος σ' ένα τοπίο ηθικού παρηκμασμού, ως τον Dr. Manhattan με τις μυθικές δυνάμεις. Και αν θεωρήσουμε τον Dr. Manhattan ως τον ισχυρότερο στο χώρο, τότε θα έχουμε διαπράξει ένα μεγάλο σφάλμα. Ο Zack Snyder αποκωδικοποιώντας την αλήθεια των καπιταλιστικών καιρών μας ορίζει ότι: "Ο δυνατότερος μπορεί να είναι και ο πιο αδύναμος. Ο δυνατότερος είναι εκείνος που μπορεί να εκμεταλλευτεί τις δυνάμεις των άλλων προς όφελος του. Για την ακρίβεια, είναι αυτός που θα καρπωθεί τις δυνάμεις των άλλων και θα τις μεταποιήσει στα γρανάζια που θα θέσουν σε λειτουργία το οποιοδήποτε σχέδιο του."\nΌπως καταλαβαίνουμε το Watchmen υπερβαίνει το σύνηθες blockbuster πρότυπο. Αισθητικά είναι στυλιζαρισμένο ως εκεί που δεν παίρνει, αφήνοντας λιγοστά περιθώρια αναπνοής στο θεατή του. Και θεματικά δε διστάζει να κοιτάξει στοχαστικά, σχεδόν φιλοσοφικά, την τραγικότητα της ανθρώπινης φύσης. Ωστόσο, δε λείπουν εκείνες οι εμβόλιμες σκηνές, ή και ολόκληρες ιστορίες, που εξυπηρετούν συγκεκριμένους, όχι και τόσο τίμιους, δραματουργικούς σκοπούς. Όπως και οι social safety αναπαραστάσεις συγκεκριμένων χωρίων της κοινότητας.\nΗ ατάκα: "-What happened to the American dream?\n-It came true."\nPosted by: kioy @ Thursday, August 27, 2009 13 comments: Links to this post\nΤο ΚΑΚΟ ΙΙ (EVIL II) promo\nΚαι αν νόμιζες οτι τα ζόμπι που εξαπλώνουν το ΚΑΚΟ στην Εποχή των Ηρώων είναι χαμένα κορμιά, είχες απόλυτο δίκιο! Μόλις έμαθα οτι στους πιο-cult-δε-γίνεται Lost Bodies ανήκει το κομμάτι που απογειώνει κανονικότατα το νέο trailer (καθώς και το τηγάνι με τα αυγά :-)! Λέγεται "Mesozoic Future" και πρέπει να είναι καινούργιο αφού δεν το βρίσκω ολόκληρο για download πουθενά! Ούτε στο Myspace τους, ούτε στο blog, ούτε στο www.lostbodies.gr [το οποίο btw είναι το πιο απολαυστικά ιδιόρρυθμο (ή ιδόρρυθμα απολαυστικό!) site που έχω δει από εγχώρια μπάντα]. Βοήθεια έχω για τον εντοπισμό? [panchamp ανέλαβε το βρε! εσύ είσαι ο Hans Lada της Ομάδας ;-D]\nΚαλά! Είπαμε δεν τα κυνηγάμε τα trailer, αλλά τώρα δεν κρατιέμαι!\nΤο "τί-στο-διάολο" teaser, το πρώτο που βγήκε (αρχές Ιουνίου) από τα zombie headquarters, δεν το είχα ανεβάσει καν εδώ παρά μόνο στο facebook της Ομάδας (δε με είχε ενθουσιάσει το voice-over, περιέχει όμως τη σκηνή της ανατροπής του αυτοκινήτου που μοιάζει τεχνικά άψογη και το zombie με το σουβλάκι!!! [στο screen capture και στο 0:20])\nΤώρα όμως τα παιδιά της Ekso Productions δίνουν ρέστα με το regular trailer. Μόλις κυκλοφόρησε και...\nΔΕΝ ΥΠΑΡΧΟΥΝ ΛΟΓΙΑ!\nΒάλ'το να παίξει full-screen (φοβερή ποιότητα εικόνας, η RED ζωγραφίζει :-) και δυνάμωσε ηχεία!\nΠροτείνω να ονομαστεί "π_ _τάνα" trailer ή και "φάε-τη-σκόνη-μου-Bekmambetov" trailer ;-D\nΕν τω μεταξύ, στο ψιλο-ανανεωμένο www.tokako.gr ανακάλυψα οτι κυκλοφόρησε και η αφίσσα της ταινίας.\n'Αψογη! Και παίζει να αναγνωρίσεις και τον zombie εαυτό σου κάτω απ' τον Billy Zane (στο κάτω μέρος εννοώ! ΟΚ?)\nΠότε είπαμε είναι οι Νύχτες Πρεμιέρας? Wake me up when September [comes]!\nPS. Και είναι "το ΚΑΚΟ", έτσι? Όχι "το ΚΑΚάΟ" !!! (mp3 wired by Spiros Dimas - respect :-)\nPosted by: s_dany @ Sunday, August 23, 2009 12 comments: Links to this post\nVals im Bashir (Βαλς με τον Μπασίρ)\nΠαραγωγής: Israel / Germany / France / USA / Finland / Switzerland / Belgium / Australia / 2008\nΜε αφορμή αυτή την ταινία θα ήθελα να κάνω δυο σχόλια περί animation και κινηματογράφου. Ο κινηματογράφος θα μπορούσε να καθοριστεί ως μια οπτικοακουστική ενότητα. Η εικόνα, το οπτικό κομμάτι δηλαδή, "παράγεται" από την κινηματογραφική μηχανή. Στο animation όμως η διαδικασία είναι κάπως διαφορετική. Η εικόνα δημιουργείται με ποικιλόμορφους τρόπους, που εκτείνονται από χειροποίητο σκίτσο ως πολυσύνθετο ηλεκτρονικό γράφημα. Επικαλούμενοι αυτή την υπέρογκη οπτική ανισότητα, θα μπορούσαμε να οδηγηθούμε στο συμπέρασμα ότι το animation δεν αποτελεί ξεχωριστό κινηματογραφικό είδος, αλλά ξεχωριστή οπτικοακουστική οντότητα. Η αλήθεια είναι πως τον περίπου έναν αιώνα ζωής του κινηματογράφου, το animation παρά τις απεριόριστες δυνατότητες του, αναλώθηκε στην αποκλειστική ικανοποίηση των παιδικών αισθημάτων. Αφήνοντας έτσι ανεκμετάλλευτη την οπτική ιδιαιτερότητα του, αλλά και αδοκίμαστα τα ποικιλόμορφα ιδιοστοιχεία του. Αν εξαιρέσουμε την Ιαπωνική κουλτούρα των manga και ορισμένα animation που υιοθέτησαν τα σινεφίλ πρότυπα, θα μπορούσαμε να ισχυριστούμε πως οι anime πειραματισμοί βρίσκονται σε εξαιρετικά πρώιμο στάδιο. Ωστόσο τα επόμενα χρόνια, λόγο αυτής της ιδιαίτερης οπτικής φόρμας που δύναται να αποτελέσει πόλο έλξης για ετερόκλητους καλλιτέχνες, αναμένεται να σημειωθούν ραγδαίες αλλαγές στον χώρο. Και ίσως το animation επαναπροσδιορίσει -ή καλύτερα ανταμώσει- την ταυτότητα του.\nΓια το "Βαλς με τον Μπασίρ" τώρα. Πρόκειται για ένα δριμύ αντιπολεμικό δράμα. Βασισμένο σ' έναν Ισραηλινό στρατιώτη που αναζητά χαμένες μνήμες από την περίοδο της εμπόλεμης θητείας του στο Λίβανο. Δε θα αναφερθώ ιδιαίτερα στα (αντιπολεμικά) στοιχεία του, αλλά ούτε και στα γεγονότα. Άλλωστε η ίδια η θέση της ταινίας μας προτρέπει να ψηλαφίσουμε βιωματικά την ιστορία. Έτσι για αρχή, όσο αφορά το περιεχόμενο, καλείστε να το εξερευνήσετε οι ίδιοι.\n"Όταν προσπαθούμε να θυμηθούμε τα πρώτα παιδικά μας χρόνια, πολλές φορές συγχέουμε αυτά που άλλοι μας διηγήθηκαν με εκείνα που πραγματικά θυμόμαστε από δική μας πείρα", είχε πει ο Γκαίτε. Αυτή τη φράση μοιάζει να παραφράζει ο Ari Folman, όταν μας παραθέτει μια έρευνα όπου το σύνολο του εκτειθέμενου πληθυσμού, πλάι σε εικόνες της παιδικής του ηλικίας, αναγνώρισε ως δικές του και εικόνες που δεν του ανήκαν. Με εφαλτήριο αυτή τη διαπίστωση, ο πρωταγωνιστής επιδίδεται σε μια επίπονη διαδικασία ανάκτησης των προσωπικών χαμένων μνημών, μέσω των οποίων επιθυμεί να (επανά)συνθέσει την ιστορία. Και έτσι, ο Ari Folman προτρέπει το θεατή να μην επαναπαύεται στις (ευπαθείς και πολλές φορές στρατευμένες) διηγήσεις των άλλων, αλλά να εξερευνεί βιωματικά και εμπειρικά τα ίχνη της ιστορίας. Να μην επικαλούμαστε το ασύμπτωτο του χωροχρόνου ως την απόσταση μας από την ιστορία. Είμαστε κομμάτι -ένα απειροελάχιστο- της άτοπης και άχρονης Ανθρωπότητας. Και αυτό μας δίνει τη δυνατότητα να αφουγκραστούμε βιωματικά το παρελθόν-την Ιστορία.\nΈνα άλλο μεγάλο κεφάλαιο της ταινίας καταπιάνεται και με την Ψυχαναλυτική Θεωρία. Σύμφωνα με την οποία ο άνθρωπος αναπτύσσει μια σειρά από εσωτερικούς μηχανισμούς για να απωθεί απ' το συνειδητό τις επίπονες μνήμες. Σε μια εποχή που τα ψυχο-ναρκωτικά πληθαίνουν: φαινόμενη ζωή του lifestyle, καταναλωτική μανία, επιστήμη, παραδοσιακά ναρκωτικά κλπ, η παραπάνω διαδικασία της απώθησης διαπράττεται πιο εύκολα. Μα αν δε φορούμε τις ενοχές και τις τύψεις σαν μενταγιόν περίοπτης θέσης, τότε πώς θα μπορέσουμε να απαλλαγούμε από αυτές; Αδύνατον. Ούτε ατομικά, ούτε συλλογικά. Καταδικάζουμε έτσι το συνειδητό μας και το συνειδητό του Κόσμου αντίστοιχα, σε μια ατέρμονη εσωτερική καταπίεση και σε μια διαρκή υποκρισία.\nΣε αυτό το σημείο θα ήθελα να σχολιάσω και δύο κινηματογραφικές επιλογές του Ari Folman. Πρώτον, στον κύριο κορμό της ταινίας βλέπουμε τις λεηλασίες και τις πολεμικές εχθροπραξίες να αναπαριστώνται με έναν σαρκαστικά ανάλαφρο τρόπο. Τόσο οπτικά όσο και μουσικά. Είναι αυτή μια ενσυνείδητη επιλογή του Folman για να καταδείξει την ανευθυνότητα με την οποία αντιμετωπίζεται η βία στη σύγχρονη κινηματογραφική βιομηχανία (όπου αποτελεί το βασικό πυλώνα ψυχαγωγίας και διασκέδασης); Δεύτερον, στο κλείσιμο η βία αποκτάει την πραγματική της διάσταση. Ωμή, αποκρουστική, φρικιαστική, αηδιαστική. Ρεαλιστική βία. Για την αποτύπωση αυτής της βίας θα επιστρατευθεί μια διπλή απεικόνιση: από τη μια ενα πλάνο αρχείου-ντοκουμέντο "ανασαίνει" την τραγικότητα και τη φρικαλεότητα της ωμής γενοκτονίας, και από την άλλη η ίδια σκηνή απεικονίζεται με ενα εξαιρετικά πανομοιότυπα ντεκουπαρισμένο και σκιτσαρισμένο animation. Ωστόσο, με όσους θεατές είχα αυτή τη συζήτηση, παρ' οτι οι αποτυπώσεις είναι πανομοιότυπες όσον αφορά το περιεχόμενο, άκουσα ότι το πλάνο αρχείου είχε έναν κατά πολύ τραυματικότερο αντίκτυπο εντός τους. Αυτή η διαπίστωση επιχειρηματολογεί πως υπάρχει σύγχυση μεταξύ περιεχομένου και φόρμας από πλευράς του θεατή; Ή επιχειρηματολογεί για την νατουραλιστική και ρεαλιστική ανεπάρκεια του animation;\nΚλείνοντας, το "Vals im Bashir" είναι μια εκκωφαντικά αντιπολεμική ταινία. Και ταυτόχρονα μια σπουδή στο animation. Που ακόμα και αν τίποτα δε βρείτε ενδιαφέρον, περιέχει μια ασύλληπτη σκηνή, όπου ένας στρατιώτης χορεύει βαλς ανάμεσα στα πυρά, η οποία ενδέχεται να στοιχειώσει τα τεφτέρια της κινηματογραφικής σας μνήμης.\nPosted by: kioy @ Thursday, August 13, 2009 6 comments: Links to this post\nThe Other Man (Ο Άλλος)\nΤο "The Other Man" υπακούει στην τάση της εποχής. Σινεφίλ-κουλτουρέ περιτύλιγμα-φόλα περιεχόμενο! Άλλωστε κάτι τέτοιο το έχουμε συνηθίσει από τον Richard Eyre (Notes on a Scandal, Stage Beauty, Iris). Αυτό που κάνει μια ταινία να φαίνεται σοβαρή είναι (κυρίως) η αισθητική της. Έτσι και εδώ η φωτογραφία του Haris Zambarloukos είναι άριστη, το μακιγιάζ και τα κουστούμια όλα στην τρίχα. Η σκηνοθεσία είναι πέρα για πέρα ακαδημαϊκή-επαγγελματική, αλλά και εξίσου άνευρη. Και το σενάριο, αδικεί τον εαυτό του, εμμένοντας σε ανυπόστατα γεγονότα.\nΆγγλος, μεγαλοστέλεχος (Liam Neeson) κυριλέ εταιρίας, ανακαλύπτει μετά το θάνατο της γυναίκας του (Laura Linney), χώνοντας τη μύτη του στο lap top και το κινητό της, την ύπαρξη εραστή στη ζωή της. Η ζήλια τον τυφλώνει. Θα ταξιδέψει μέχρι την Ιταλία για να ανακαλύψει τον πρώην εραστή (Antonio Banderas). Θα γνωριστούν στο διάστημα που διαρκούν οι καθημερινές σκακιστικές του παρτίδες. Ενώ ο χήρος Liam Neeson επιθυμεί διακαώς να πάρει την εκδίκηση του, με σχέδια που δεν συνάγουν με το προσωπείο της κοινωνικής του αίγλης.\nΟ Richard Eyre κάτι θέλει να μας πει για τη λύσσα της κτητικότητας. Η οποία, με διακριτή ειρωνεία, εκφράζεται ακόμα και για το παρελθόν ενός νεκρού προσώπου. Θέλει να μας μιλήσει για σεξουαλική απελευθέρωση Θέλει να ρίξει ίσως και μια καυστική ματιά στον ξενέρωτο και γραβατωμένο κόσμο των επιχειρήσεων (Liam Neeson). Ενώ παράλληλα, θέλει να δείξει και την ανάγκη υιοθέτησης μιας εναλλακτικής ματιάς πάνω στη ζωή, πιο καλλιτεχνικής και ίσως ωραιοποιημένης (Antonio Banderas). Ωστόσο τα θέλω του μένουν σε νηπιακό στάδιο. Κουλουριασμένα σκουντουφλούν μεταξύ τους, στις εξόφθαλμες αφηγηματικές και δραματουργικές αδυναμίες.\nPosted by: kioy @ Tuesday, August 11, 2009 No comments: Links to this post\n1 Journée (Εκείνη τη Μέρα)\nΣκηνοθεσία: Jacob Berger\nΠαραγωγής: Switzerland / France / 2007\nΜια πόλη ξένη. Μια πόλη στατική. Όλα ερμητικά κουμπωμένα στο γυάλινο σακάκι της ρουτίνας τους. Η αφθαρσία είναι ανυπαρξία. Κανείς δε βλέπει, κανείς δεν ακούει, όπως ευστοχότατα παρατηρούμε στις γιγαντοαφίσες των εναρκτήριων πλάνων, οι οποίες επαναλαμβάνονται και στη συνέχεια. Μια πόλη που περιμένει μια βροχή να την ξεπλύνει. Οι άνθρωποι που δεν περιμένουν τίποτα πια.\nΣε μια τέτοια αντιπροσωπευτική μεγαλούπολη, συγκεκριμένα στη Γενεύη, έχει γυριστεί τούτη η ταινία! Ο πρωταγωνιστικός πυρήνας αποτελείται από μια τριμελή οικογένεια. Ο πατέρας γυρεύει την αυτοεπιβεβαίωσή του στο εξωγαμιαίο σεξ. Είναι δυστυχισμένος. Η "παράξενη" μητέρα συνήθισε να βλέπει την απαράλλακτη αρτιότητα των πινάκων του μουσείου που εργάζεται, και θεωρεί πως τα πάντα ορθώς διέπονται από μια ακλόνητη στατικότητα. Ο γιος θέλει να μεγαλώσει. Απορροφάει τη μαλθακότητα της μητέρας και ενθουσιάζεται με το active σύμβολο του πατέρα. Μετράει, μετράει διαρκώς. Δε μετράει δευτερόλεπτα. Δε μετράει μπαλκόνια. Μετράει τη σιωπή του, μετράει τη θλίψη του...\nΌλοι έχουν πέσει θηράματα στον ιστό της ρουτίνας. Αν και ο Jacob Berger θα μπορούσε να κινηματογραφήσει με πιο χαρακτηριστική ένταση αυτή τη ρουτίνα. Ένα αναπάντεχο γεγονός στη ζωή του καθένα βάζει τη ζωή τους σε κίνηση. Ο πατέρας χτυπάει έναν πεζό κατά τη διάρκεια μιας κούρσας για την δουλειά. Η μητέρα ανακαλύπτει πως είναι εξαπατημένη. Και ο γιος τρώει μια χυλόπιτα απ' το κορίτσι των ονείρων του. Όλα αυτά τους βάζουν σε κίνηση. Ψυχοσωματική. Ο Berger βιδώνει την κάμερα του στο πάτωμα. Κοιτάει με αδιάκριτη εμμονή τους ήρωες του. Εισβάλλοντας στον ψυχισμό των σιωπών τους. Αναπτύσσοντας τη βαρβαρότητα της πραγματικότητας τους, με την ακρίβεια του εξωπραγματικού. Αυτός είναι ένας ποιητικός σουρεαλισμός.\nΠρωτίστως όμως ο Berger έχει επιλέξει να κατακερματίσει τη ζωή της οικογένειας. Με μια τεχνική σαν αυτή του Gus Van Sant στο Elephant, παρακολουθεί αποσπασματικά τις ζωές των ηρώων του. Ζωές που τέμνονται και παρεκκλίνουν η μία με την άλλη. Ο Jacob Berger απομονώνει τους ήρωες του για να μας αφηγηθεί τη μοναξιά τους. Όχι τη μοναξιά στο χώρο, τη μοναξιά εντός τους. Γιατί η μοναξιά φαντάζει αναπόφευκτη ανθρώπινη συνθήκη. Και μέσα σε όλες αυτές τις αποσπασματικές ζωές βλέπουμε ένα καραβάνι συμβολισμών. Όπως το όνειρο, το ψέμα που γίνεται στάχτη στη γυάλα του πόνου του μικρού, στη σκηνή με τον ιπποπόκαμπο. Ένα τραυματισμένο σκυλί περνάει από πόρτα σε πόρτα. Και ένα κύριος, σύμβολο της τυπικότητας, ακολουθεί τις ανάσες της μητέρας. Ίσως γιατί είναι μια τραυματισμένη ψυχή αυτή που κρύβεται κάτω από τις γάζες της τελειότητας και της τυπικότητας. Και από την άλλη, ο ίδιος ο πατέρας είναι ένα σύμβολο ανασφάλειας και ενοχής. Ενοχής όχι για το αδίκημά του. Αλλά για τον τρόπο ζωής του.\nΚάπως έτσι οδηγούμαστε στο λυτρωτικό του φινάλε. Με τον γιο να βρίσκεται ανάμεσα στους δύο γονιούς. Μετράει. Ένας, δύο. Και όσο μετράει τον μετράνε. Ο καθένας τον τραβάει προς το μέρος του. Η διχοτόμηση είναι αναπόφευκτη. Στη μέση πάντα το παιδί.\nΟ Jacob Berger παραδίδει μια αξιοπρόσεκτη ταινία. Η οποία φέρει μια σουρεαλιστική-υπερβατική σφραγίδα. Ενώ ταυτόχρονα είναι βυθισμένη στην ρουτίνα της πραγματικότητας. Δυνάμεις εξαιρετικά αντίρροπες για να ισοσκελισθούν στην αναπαράσταση. Ο Berger θα το προσπαθήσει, αλλά το αποτέλεσμα είναι αμφισβητούμενο. Οι ποιητικοί συμβολισμοί είναι διάχυτοι. Και άλλο ένα στοίχημα είναι να εναρμονιστεί αυτή η αφαιρετική ποιητικότητα με την ντετερμινιστική-ρεαλιστική αποτύπωση της στιγμής. Ο βαθμός επιτυχίας όλων αυτών των συζεύξεων αφήνεται στη δική σας κρίση.\nBest of 2008-2009 Part I (Οι ταινίες που αξίζει να...


Δίολκος: Ποιοι Ελληνες πρωθυπουργοί έζησαν λιτά και πέθαναν πάμφτωχοι\nόπως αναφέρει σε σχετικό αφιέρωμα η εφημερίδα «Ελεύθερος Τύπος». Εφτασε στη θέση του υπουργού Εσωτερικών και μοίρασε τα χρήματά του και τη σύνταξη που λάμβανε ως στρατηγός σε πρώην συναγωνιστές του. Τα τελευταία του χρόνια ζούσε πάμφτωχος, ξεπουλώντας τα τελευταία του υπάρχοντα, ενώ το 1846 αυτοκτόνησε.\nΜάλιστα, είχε επιστρέψει ένα χρυσό στιλό που του είχε στείλει ο εκδότης Δημήτρης Λαμπράκης, ενώ στο σπίτι του κοιμόταν σε στρατιωτικό ράντσο. Οταν πέθανε το 1953, άφησε μόνο 216 δραχμές στην ψυχοκόρη του, δέκα δολάρια και μία προφορική διαθήκη «Ολα για την Ελλάδα».http://www.koutipandoras.gr\nΑναρτήθηκε από aoratos στις 1/18/2015 11:45:00 μ.μ.


Politis Athinaios: ΧΩΡΑ ΕΙΚΟΝΙΚΗΣ ΑΦΘΟΝΙΑΣ\nΖούμε σε μια υπό κατάρρευση οικονομία και οι στιγμές που θα ζήσουμε στο μέλλον θα είναι ακόμα χειρότερες. Το μέγεθος της κατάρρευσης θα φανεί σε όλη του τη μεγαλοπρέπεια, όταν κάποιοι κλείσουν τη στρόφιγγα και πάψουν να δίνουν σ΄ αυτή τη «χώρα των δανεικών», πίστωση χρόνου (και χρηματοδοτήσεων).\nΤα τελευταία χρόνια, η «τρύπα» των εσόδων κλείνει με μέση ετήσια αύξηση του δημόσιου χρέους κατά 16 δις ευρώ! Και κανείς δεν αναρωτιέται που στο διάολο πάνε τα λεφτά που μαζεύουν από τους έρημους πολίτες αυτής τη χώρας. Και κανείς δεν κάνει τον κόπο να ψάξει να βρει πού πηγαίνουν αυτά τα λεφτά!\nΤο έλλειμμα του προϋπολογισμού βρίσκεται στο 3% - λογιστικά βεβαίως, γιατί το πραγματικό είναι υπερδιπλάσιο. Και η ελληνική κυβέρνηση αναγνωρίζει, αλλά εξακολουθεί να ΣΥΝΤΗΡΕΙ την ψευδαίσθηση της ύπαρξης πλεονάσματος χρημάτων, που υποτίθεται ότι έχουν τα ταμεία των δήμων και των ασφαλιστικών ταμείων, που –υποτίθεται με τη σειρά τους ότι- ισοφαρίζουν το έλλειμμα του προϋπολογισμού.\nΠοιος όμως μπορεί να εξηγήσει γιατί διαρκώς δανειζόμαστε ως χώρα όλο και περισσότερα χρήματα για να καλύψουμε τις «μαύρες τρύπες» που αφήνει ο προϋπολογισμός;\nΑν από κοντά υπολογίσουμε και το ότι δις ευρώ δίνουμε για εξοπλισμούς, τότε το πράγμα είναι ακόμα χειρότερο.\nΤο εξωτερικό χρέος βρίσκεται στα ύψη απο το 1980 και μετά, ενώ το ίδιος χρονικό διάστημα θα έπρεπε να είχε μηδενιστεί ως ποσοστό του ΑΕΠ, με τους ρυθμούς ανάπτυξης της χώρα μας. Αυτό όμως, όχι μόνο δεν συνέβη, αλλά το τελευταίο «παζάρι» των τριετών ομολόγων που ολοκληρώθηκε πριν λίγες μέρες, απέφερε 7 δις ευρώ. Που σημαίνει ότι τα ομόλογα υψηλού κέρδους για όσους τα αγόρασαν, θα είναι στο μέλλον και υψηλού κόστους για όλους εμάς τους υπολοίπους. Κι αν και αυτή τη φορά πέτυχε ο δανεισμός, μέχρι πότε θα πετυχαίνει;\nΤη φετινή χρονιά προβλέπεται ότι η οικονομική ανάπτυξη της Ελλάδας θα βρεθεί στο 0,2% και όχι στο 1,1% που προέβλεπαν τα σαΐνια της κυβέρνησης Καραμανλή στο κατατεθέν Αναθεωρημένο Πρόγραμμα Σταθερότητας.\nΚαι μέσα σε όλα αυτά, ο Καραμανλής ρίχνει την φωτοβολίδα της συναίνεσης. Συναίνεση; Όχι, βέβαια! Γνωρίζει πολύ καλά ότι ουδείς θα συναινέσει. Αλλά αυτό ακριβώς είναι το άλλοθί του. Θα προκηρύξει εκλογές ζητώντας από το λαό να τον επανεκλέξει, για να επιβάλλει τη… χαμένη συναίνεση! Τόσο απλά – τόσο πονηρά…\nΗ Ελλάδα έχει στιγματιστεί με τα μελανότερα χρώματα σε όλη την Κοινότητα και στον διεθνή τύπο. Η Ελλάδα είναι ο βαρύς ασθενής της ευρωζώνης. Η Ελλάδα είναι αμαρτωλή και αναξιόπιστη - χώρα της μίζας και της διαφθοράς. Ικανή να κλονίσει τη συνοχή της Οικονομικής και Νομισματικής Ένωσης. Να γιατί η ΕΕ θα τραβήξει πολύ άσχημα το αυτί του Καραμανλή και της κυβέρνησής του, απαιτώντας τη λήψη σκληρών μέτρων. Κι εκείνος, θα επιλέξει να «στρίψει δια του αρραβώνος», ή επί του προκειμένου με την προκήρυξη εκλογών, φορτώνοντας στον διάδοχό του το βαρύ καθήκον να βγάλει τα κάστανα από τη φωτιά. Και θα ζητηθεί πάγωμα μισθών, την ίδια ώρα που το δημόσιο χρήμα σπαταλιέται αλόγιστα, οι δαπάνες παραμένουν στα ύψη, η φοροδιαφυγή έχει χτυπήσει το 30%, η γραφειοκρατία εμποδίζει τους νέους επιχειρηματίες και η δημόσια διοίκηση έχει πάθει αγκύλωση.\nΌλη αυτή η ξεφτίλα διανθίζεται από το ξόδεμα δις ευρώ για νέες πολεμικές παραγγελίες! Γιατί, λέει, η Τουρκία έχει εγκαινιάσει νέους τρόπους και τακτικές, ακόμη πιο προκλητικές! Αλλά οι Τούρκοι εδώ και μια 20ετία είναι προκλητικότατοι. Γιατί να σταματήσουν τώρα; Η πλάκα είναι ότι μόλις τελειώσει η μεγάλη… μπάζα, θα ξεχαστεί και το θέμα της… διαβάθμισης της τουρκικής προκλητικότητας.\nΟ πραγματικά τεράστιος εθνικός κίνδυνος δεν προέρχεται από την Τουρκία (περισσότερο απ΄ όσο προερχόταν στο παρελθόν), αλλά από την οικονομική κρίση που έχει χτυπήσει τη χώρα μας. Κρίση που γίνεται ακόμα χειρότερη από τα νοσηρά μυαλά που βλέπουν με απάθεια την οικονομική κατάρρευση της χώρας, προχωρώντας ταυτόχρονα σε deals δις ευρώ για αγορές οπλικών συστημάτων.\nΑναρτήθηκε από politisathinaios στις Δευτέρα, Φεβρουαρίου 16, 2009


Μέσα στα πλαίσια υλοποίησης του προγράμματος της Ε.Ε. «Νέα Γενιά σε Δράση» και «Eurodesk» που έχει αναλάβει το Κέντρο Κοινωνικής Φροντίδας Ατόμων με Νοητική Υστέρηση «ΕΣΤΙΑ», δεχτήκαμε πρόσκληση για συνεργασία και συμμετοχή σε εκπαιδευτικές- ψυχαγωγικές και κοινωνικές δραστηριότητες στην Αθήνα, από τις 18/10/2013/ έως τις 21/10/2013.\nΣκοπός του ταξιδιού ήταν η ανταλλαγή εμπειριών, των παιδιών που προέρχονται από ένα μικρό νησί και παιδιών που ζουν σε μια μεγαλούπολη. Μίλησαν για τα καθημερινά προβλήματα που αντιμετωπίζουν και μοιράστηκαν χαρούμενες εμπειρίες επισκεπτόμενοι το Αττικό ζωολογικό κήπο, το σύγχρονο μουσείο της Ακρόπολης. Βόλτα σε εμπορικό κατάστημα MALL και ξεφάντωμα στο Allou fun park.\nΣυμμετείχαν στη δράση «Ο δικός μου Μαραθώνιος» που διοργανώνει κάθε χρόνο η Εστία, στον πεζόδρομο της Διονυσίου Αρεοπαγίτου, σε συνεργασία με τον ΟΚΑΠΑ του Δήμου Φιλοθέης – Ψυχικού, όπου εκτός των παιδιών μας συμμετείχαν στον συμβολικό αυτό αγώνα δρόμου σπουδαστές ΙΕΚ, μαθητές, φοιτητές και πολλούς πολίτες, που έδωσε σε όλους και ιδιαίτερα στα παιδιά μας μήνυμα αισιοδοξίας και χαράς.\nΣκοπός του οποίου ήταν η ευαισθητοποίηση, διάφορων φορέων και του Κράτους προκειμένου να αναγερθούν κατοικίες για Αμε.Α. ,οι οποίες θα προστεθούν στα ήδη υπάρχοντα διαμερίσματα που φιλοξενούν αρκετά παιδιά και τα οποία είχαμε την ευκαιρία να δούμε από κοντά.\nΤο ταξίδι μας τελείωσε με πολλές ευχές, ευχαριστίες, ανταλλαγές δώρων και την υπόσχεση να ανταποδώσουμε τη φιλοξενία.\nΘα θέλαμε από καρδιάς να ευχαριστήσουμε θερμά την Πρόεδρο του Δ.Σ. της Εστίας κα Προκοπάκη Έφη καθώς και το επιστημονικό προσωπικό για την φιλοξενία και την πολύ καλά οργανωμένη και εποικοδομητική δράση.\nΟλυμπίτης Φίλιππος Χατζηιωάννου Χρήστος


Βενιζέλος: Κούφιες εξαγγελίες οι προγραμματικές δηλώσεις Τσίπρα – ZoomNews\nΒενιζέλος: Κούφιες εξαγγελίες οι προγραμματικές δηλώσεις Τσίπρα\n«Δεν μοιραζόμαστε μαζί σας την ευθύνη των μικροκομματικών επιλογών που έχει κάνει ο ΣΥΡΙΖΑ. Καθήκον μας είναι η άσκηση αντιπολίτευσης και η προάσπιση του εθνικού συμφέροντος που ταυτίζεται με την προάσπιση της αλήθειας και της κοινής λογικής» τόνισε ο Ευάγγελος Βενιζέλος από το βήμα της Βουλής.\n«Αυτό που ακούσαμε δεν είναι καν όραμα εθνικού σχεδίου ανασυγκρότησης που κινητοποιεί τις δυνάμεις του έθνους. Δεν υπάρχουν εύκολες υποσχέσεις. Υπάρχουν κούφιες απειλές, για ένα νέο καθεστώς κατά του παλιού καθεστώτος. Έτσι το ονόμασε. Φαντασιώνεται μια καθεστωτική αλλαγή η κυβέρνηση του κ. Τσίπρα» τόνισε ο κ. Βενιζέλος.


Αχτίδα αισιοδοξίας από την ανάρρωση δύο παιδιών από λευχαιμία | Arta Best\nΑχτίδα αισιοδοξίας από την ανάρρωση δύο παιδιών από λευχαιμία\nΗ επαναστατική θεραπεία που απάλλαξε πέρσι δύο μωρά από τον καρκίνο- μορφή μη ιάσιμη, μάλιστα!- φαίνεται να έχει διάρκεια καθώς ένα χρόνο μετά τα δύο παιδιά είναι υγιή.\nΤο 2015 τα δύο μωρά, 11 και 16 μηνών τότε, θεραπεύτηκαν από τη λευχαιμία με την εφαρμογή μιας πειραματικής μεθόδου που περιλάμβανε γενετικά τροποποιημένα ανοσοκύτταρα από δότη. Τα κύτταρα αυτά «χτυπούσαν» τα καρκινικά και οδήγησαν στην ίαση και τα δύο παιδιά, εκεί που οι προηγούμενες απόπειρες είχαν αποτύχει.\nΟι γιατροί, σύμφωνα με τη βρετανική εφημερίδα Independent, περιέγραψαν την ανάρρωση των παιδιών σαν «σχεδόν θαύμα». Εκείνη την εποχή, ωστόσο, σύμφωνα με άλλους ειδικούς, οι δύο ασθενείς λάμβαναν και την «παραδοσιακή» χημειοθεραπεία κι έτσι, αν και υπήρχαν σημάδια πολλά υποσχόμενα, δεν υπήρχε απτή απόδειξη πως ήταν τα γενετικά μεταλλαγμένα κύτταρα που είχαν κάνει τη διαφορά.\nΣε νέα δημοσίευσή της στην επιθεώρηση Science Translational Medicine, η ιατρική ομάδα πίσω από τη μέθοδο αυτή, με επικεφαλής τον Καθηγητή Waseem Qasim, τονίζει πως και τα δύο παιδιά είναι καλά, το ένα 18 μήνες μετά τη θεραπεία και το άλλο έναν χρόνο μετά.\nΣύμφωνα με τους ίδιους, η επιτυχία της θεραπείας «δείχνει τη θεραπευτική δυναμική της τεχνολογίας» αυτής.\nΗ ασθένεια των δύο παιδιών ήταν σε εξαιρετικά επικίνδυνη μορφή.\nΟι γιατροί προσπαθούν τώρα να εξακριβώσουν αν μπορούν να επαναλάβουν τα επιτυχή αποτελέσματα της θεραπείας και σε άλλους ασθενείς.\n«Είμαστε ενθουσιασμένοι με τη θεραπεία της λευχαιμίας» δηλώνει ο καθηγητής Qasim στη βρετανική εφημερίδα. «Πρέπει όμως να είμαστε και επιφυλακτικοί γιατί δεν ξέρουμε αν η τεχνική αυτή θα είναι επιτυχής στη θεραπεία μεγαλύτερου αριθμού ασθενών. Οι κλινικές δοκιμές θα το δείξουν».\nΣε αυτές τις δοκιμές συμμετέχουν τώρα και παιδιά και ενήλικες.\nΤο ζήτημα των κυττάρων δότη βέβαια παραμένει ανοιχτό, τονίζεται στη δημοσίευση, καθώς υπάρχει ο κίνδυνος τα κύτταρα αυτά να επιτίθενται στον ασθενή. Μια παρόμοια μέθοδος προβλέπει τη λήψη κυττάρων του ασθενούς, τη γενετική τροποποίησή τους και την επιστροφή τους στο σώμα του ασθενή, για να επιτεθούν στον καρκίνο.\nΣύμφωνα όμως με την ιστοσελίδα Technology Review , αυτή η μέθοδος κοστίζει 50.000 δολάρια έναντι 4.000 δολαρίων που είναι το κόστος της πρώτης τεχνικής.\nΣε δηλώσεις της το 2015 η 27χρονη Lisa Foley, μητέρα ενός από τα παιδιά που έπασχαν από λευχαιμία, είχε πει: «Δεν θέλαμε να δεχθούμε φροντίδα σαν να έχουμε αποδεχθεί πως η κόρη μας πεθαίνει κι έτσι είπαμε στους γιατρούς να δοκιμάσουν τα πάντα, ακόμα και κάτι που δεν είχε δοκιμαστεί στο παρελθόν. Θεωρώ πως ήμαστε τυχεροί που βρεθήκαμε στο σωστό μέρος της σωστή στιγμή. Ελπίζω πως η Layla θα παραμείνει υγιής και πολλά παιδιά ακόμα να βοηθηθούν με αυτή τη νέα θεραπεία».\nΟ 30χρονος Ashleigh Richards, πατέρας της Layla, τόνισε από την πλευρά του: «Ήταν τρομακτικό να σκεφτόμαστε πως η θεραπεία δεν είχε εφαρμοστεί ποτέ ξανά σε άνθρωπο αλλά ακόμα και με τους κινδύνους θέλαμε να δοκιμάσουμε. Ήταν άρρωστη και πονούσε πολύ κι έτσι έπρεπε κάτι να κάνουμε».\nΤο Τζόκερ μοιράζει 6,3 εκατ. ευρώ


Οι ποιητές που αγάπησα και άλλες μικρές και μεγάλες ιστορίες λόγου (Ανθολόγιο Ποίησης): Στο χιόνι / Μουκριώτη Τζίνα\nκαι το χιόνι πάνω της να πέφτει\nμαύρο, λευκό της νύχτας, χιόνι.\nαπ' τις προσευχές μου σέρνεστε\nκαι χώνεστε στη σελίδα αυτή, εδώ\nστις νιφάδες ανάμεσα, εκεί\nπάνω απ' αυτήν, την κάποτε νύφη\nγυμνή στου βάλτου το ανάχωμα\nσ' αγέννητες καλαμιές νεκρή, λένε,\nανούσια, ασήμαντη, γυμνή, αυτή\nνεκρή πόρνη που τη φωνάζανεAγάπη.\nΚαι δίπλα της, το πρασινόλευκο χόρτο\nκαπνίζουν τώρα χαμένα σπουργίτια\nτου χειμώνα οι μαστουρωμένοι\nΤου χρόνου - ω, ναι! - θα ζητιανεύουν\nψίχουλα παγωμένης ακίνητης μνήμης\nτώρα με σκέλια ανοικτά το ράμφος κρύβουν\nαπ' αυτήν τη θαμμένη στο τζάμι σελίδα\n- μόνο στο χόρτο, το ράμφος\nστο χόρτο που φλέγεται.\nΈχει μια γεύση ξοδεμένο σπέρμα, λένε,\nπόρνης νεκρής στου βάλτου το ανάχωμα.\nΑναρτήθηκε από Dimitrios Gogas στις 3:29 μ.μ.


Ο Τούρκος πούλησε μεν τον Φλοίσβο αλλά έχει μερίδια αλλού στην Ελλάδα… – TOURKIKANEA.GR\nΟ όμιλος Ντογούς πούλησε την μαρίνα των γιοτ στην Αθήνα\nΑνακοινώθηκε πως ο όμιλος Ντογούς συμφώνησε με την εταιρία Lamda Development ΑΕ για την παραχώρηση του μεριδίου που κατέχει στην μαρίνα του Φλοίσβου.\nΣύμφωνα με ειδήσεις από ελληνικά ΜΜΕ η εταιρία Lamda συμφώνησε με τον όμιλο Ντογούς για την αγορά του 50% του Φλοίσβου έναντι 13 εκ. ευρώ, ενώ η πώληση ανακοινώθηκε πως θα γίνει εντός του πρώτου τριμήνου του έτους.\nΟ Όμιλος Ντογούς είχε αγοράσει το 2012 το 50% από τον Φλοίσβο που είναι το πιο δημοφιλές λιμάνι στην Αθήνα και φιλοξενεί περισσότερα από 300 σκάφη. Ο όμιλος Ντογούς έχει ακόμη μερίδια στις μαρίνες της Ζέας στον Πειραιά, στις Γουβιές της Κέρκυρας και στο λιμάνι της Λευκάδας.\nΣχ.: Να μην ξεχνάμε και ποιον είχαμε πρωθυπουργό το 2012 όταν τα πούλησε αυτά στους Τούρκους ε …\nΗ οργισμένη ανακοίνωση του τουρκικού ΥΠΕΞ για την ιστορική απόφαση στο Βέλγιο…\nΔιεθνείς εκκλήσεις προς την Τουρκία για μέτρα εκδημοκρατισμού…


Estiαζουμε στη Φυσική Ομορφιά..!! | AROMAESTI.GR\nEstiαζουμε στη Φυσική Ομορφιά..!!\n28 Απρ Estiαζουμε στη Φυσική Ομορφιά..!!\nPosted at 13:04h in Μη κατηγοριοποιημένο\tby\tadmin\nΑνακαλύψτε τις ευεργετικές ιδιότητες της φύσης μέσα από τα βιολογικά καλλυντικά προϊόντα Aroma Esti. Ανανεώστε, αναδομήστε και διατηρείστε την επιδερμίδα σας ενυδατωμένη, σφριγηλή και νεανική με φυτικά καλλυντικά. Μέσα από την ολοκληρωμένη σειρά περιποίησης που σας προσφέρουμε επιλέξτε με βάση τις ανάγκες σας.\naromaesti γυναίκα καλλυντικά πρόσωπο σώμα